Diari Oficial de la Generalitat Valenciana


Sumari del DOGV 6808, del 02-07-2012 (2012/6497)

DECRET 105/2012, de 29 de juny, del Consell, pel qual s'aprova la modificació dels Estatuts de la Universitat Miguel Hernández d'Elx.
-------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/06/29/105/dof/vci/html**

### Dades del document

Número de DOGV
:   6808

Data del DOGV
:   02-07-2012

Secció del DOGV
:   I. DISPOSICIONS GENERALS

Número del document
:   2012/6497


Data del document
:   29-06-2012

Organisme emissor
:   Conselleria d'Educació, Formació i Ocupació

Tipus de document
:   Decret

Correcció d'errades

Anàlisi jurídica

 Descriptors 

:   * Universitat Miguel Hernández
    * universitat
    * reglament intern
    * legislació

DECRET 105/2012, de 29 de juny, del Consell, pel qual s'aprova la modificació dels Estatuts de la Universitat Miguel Hernández d'Elx. [2012/6497]  
PREÀMBUL  
  
La Universitat Miguel Hernández d'Elx va sol·licitar l'aprovació de la proposta de modificació dels seus Estatuts, aprovats pel Decret 208/2004, de 8 d'octubre, del Consell. La dita proposta de modificació va ser aprovada pel Claustre de la Universitat, en la sessió del dia 1 de febrer de 2011, en atenció al que disposa l'article 2.2.a de la Llei Orgànica 6/2001, de 21 de desembre, d'Universitats.  
  
La sol·licitud ha sigut tramitada d'acord amb les previsions contingudes en l'article 6.2 de la Llei Orgànica 6/2001, de 21 de desembre, d'Universitats, i s'ha efectuat el control previ de legalitat, i a la vista dels inconvenients formulats pel Consell Jurídic Consultiu de la Comunitat Valenciana, el Claustre de la Universitat Miguel Hernández d'Elx, en data 7 de març de 2012, va adoptar una nova proposta de modificació dels seus Estatuts.  
Per tot això, a proposta de la consellera d'Educació, Formació i Ocupació, oït el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 29 de juny de 2012,  
  
DECRETE  
  
Article únic. Aprovació de la modificació dels Estatuts de la Universitat Miguel Hernández d'Elx  
Aprovar la modificació dels Estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell, d'acord amb el text contingut en l'annex del present decret.  
  
  
DISPOSICIÓ ADDICIONAL  
  
Única. Limitació al gasto  
La implementació i posterior desplegament d'este decret no podrà tindre cap incidència en la dotació de tots i cada un dels capítols de gasto assignada a la Conselleria d'Educació, Formació i Ocupació, i, en tot cas, haurà de ser atés amb els mitjans personals i materials de la dita universitat.   
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.  
  
València, 29 de juny de 2012  
  
El president de la Generalitat,  
ALBERTO FABRA PART  
  
La consellera d'Educació, Formació i Ocupació,  
Mª. JOSÉ CATALÀ VERDET  
  
  
ANNEX  
  
Modificació parcial dels Estatuts de la   
Universitat Miguel Hernández d'Elx  
  
U  
L'article 1 queda redactat de la manera següent:  
«Article 1. Naturalesa  
1. La Universitat Miguel Hernández d'Elx, d'ara en avant UMH, és una entitat de dret públic, dotada de personalitat jurídica i patrimoni propi, que gaudix d'autonomia, d'acord amb el que establixen la Constitució i les lleis, per a l'exercici del servici públic d'educació superior per mitjà de l'estudi, la investigació, la docència, la transferència de coneixement a la societat i l'extensió universitària. Per això:  
  
a) Els seus professors exercixen la llibertat de càtedra a través de l'expressió lliure en la seua activitat docent, en tot allò que es relaciona amb la ciència, la tècnica, la cultura i l'art, dins dels plans d'estudi de les seues disciplines, sense més límits que els establits en la Constitució i en les lleis i els derivats de l'organització de les ensenyances en la Universitat.  
b) Els seus investigadors exercixen amb absoluta llibertat l'elecció de les seues metes i la difusió dels resultats obtinguts, amb el respecte a l'ordenament jurídic que els siga aplicable.  
c) Els seus estudiants exercixen la llibertat d'estudi, segons el principi d'igualtat i no-discriminació que tots els òrgans de govern i representació han de procurar».  
  
Dos  
L'article 2 queda redactat de la manera següent:   
«Article 2. Objectius  
L'objectiu de la UMH és promoure la creació i la transmissió crítica del coneixement a tots els nivells, sempre amb l'excel·lència com a guia de les seues actuacions i amb l'únic límit de la seua capacitat. A este fi, són objectius específics els següents:  
La busca de l'excel·lència en l'exercici del servici públic per mitjà de l'ensenyança superior, la investigació i la prestació de servicis.  
  
La formació integral dels ciutadans membres de la seua comunitat universitària.  
La vinculació amb el seu entorn per a millorar les condicions de vida dels ciutadans a qui servix, i col·laborar en el seu desenrotllament socioeconòmic i cultural i en la qualitat mediambiental.  
La formació dels seus estudiants no sols per a la seua inserció en la vida professional i empresarial, sinó perquè introduïsquen en el teixit socioeconòmic de la societat tots els avanços científics i tècnics que contribuïsquen al seu continu perfeccionament.  
La integració de les persones amb discapacitat en tots els àmbits.  
  
La no-discriminació de les persones pertanyents a la comunitat universitària.   
L'ús de la ciència, la tècnica, la cultura i l'art com a motors de l'enteniment entre els pobles, cultures, tradicions i creences de tots els sers humans.  
La potenciació de les relacions amb les altres universitats, i en particular, amb les de la resta de les universitats públiques de la Comunitat Valenciana, per mitjà dels corresponents convenis.  
Fomentar les relacions internacionals en els camps docents, científics i culturals, i fomentar la mobilitat i l'intercanvi d'estudiants, professors i investigadors amb universitats, centres d'investigació i altres entitats d'altres països. Per a fer-ho, s'afavorirà el coneixement de la llengua anglesa.  
Afavorir el coneixement de les llengües oficials de la Comunitat Valenciana per tots els membres de la comunitat universitària.  
Tots aquells que, sense oposar-se als anteriors i que siguen propis de la naturalesa i els fins de la Universitat, s'acorden reglamentàriament».  
  
Tres  
L'apartat 3 de l'article 4 queda redactat de la manera següent:  
«Article 4. Principis generals  
3. La UMH està regida per les disposicions emanades per l'Estat i la Comunitat Valenciana en l'exercici de les seues competències respectives, per la seua Llei de Creació, els presents Estatuts i per les normes, acords i resolucions adoptats pels corresponents òrgans de la Universitat».  
  
Quatre  
L'article 8 queda redactat de la manera següent:   
«Article 8. Àmbit general  
La UMH està integrada per facultats, escoles, departaments, instituts universitaris d'investigació i per aquells altres centres o estructures necessaris per a l'exercici de les seues funcions».  
Cinc  
L'article 9 queda redactat de la manera següent:  
«Article 9. Comunitat universitària  
La comunitat universitària de la UMH està integrada per les persones físiques incloses en els epígrafs següents:  
Els funcionaris doctors pertanyents als cossos docents universitaris, que presten servicis en la UMH en actiu, en comissió de servicis o en servicis especials.  
El personal docent i investigador contractat amb vinculació permanent a la UMH, que compte amb el títol de doctor.  
Els funcionaris no doctors pertanyents als cossos docents universitaris, que presten servicis en la UMH en actiu, en comissió de servicis o en servicis especials.  
El personal docent i investigador contractat no doctor, amb vinculació permanent a la UMH.  
Els professors ajudants doctors de la UMH.  
Els ajudants de la UMH.   
Els professors amb contracte en vigor amb la UMH en règim de dedicació a temps parcial, inclòs el personal facultatiu especialista de l'àmbit sanitari subjecte a este mateix règim de dedicació.  
El personal investigador que preste els seus servicis a temps complet en la UMH, sempre que ocupe places per a l'ingrés en les quals s'exigisca el títol de doctor.  
El personal investigador predoctoral i el personal docent en formació de la UMH, així com la resta de personal docent i investigador que preste els seus servicis en la UMH.   
Els funcionaris de carrera o interins dels cossos i escales del personal d'administració que presten els seus servicis en la UMH en actiu, en comissió de servicis o en servicis especials.  
El personal d'administració i servicis contractat en la UMH, d'acord amb la legislació vigent.  
Els estudiants matriculats en les ensenyances oficials de grau impartides en la UMH.   
Els estudiants matriculats en les ensenyances oficials de màster universitari impartides en la UMH.  
Els estudiants matriculats en les ensenyances de doctorat impartides en la UMH.  
Els estudiants matriculats en les ensenyances conduents a l'obtenció de diplomes i títols propis d'UMH.  
Els estudiants matriculats en les ensenyances impartides per centres adscrits.  
Els que sense estar inclosos en els epígrafs anteriors tinguen un nomenament del rector de la UMH o perceben retribucions amb càrrec a esta institució.   
  
Sis   
L'article 10 queda redactat de la manera següent:  
«Article 10. Facultats i escoles  
1. Les facultats i les escoles són els centres encarregats de l'organització de les ensenyances i dels processos acadèmics, administratius i de gestió conduents a l'obtenció de títols de grau. Podran impartir també ensenyances conduents a l'obtenció d'altres títols, així com dur a terme aquelles altres funcions que determine la Universitat.  
  
2. La creació, modificació o supressió de les facultats i escoles seran acordades per la Comunitat Valenciana, bé per iniciativa pròpia, amb l'acord del Consell de Govern, bé per iniciativa de la Universitat per mitjà de proposta del seu Consell de Govern, en ambdós casos, amb informe previ favorable del Consell Social.   
3. Les facultats i escoles seran regides per les disposicions legals vigents, pels presents Estatuts, per les seues normes de desplegament i pels respectius reglaments de règim intern.  
4. Les facultats i escoles estan integrades pels membres de la comunitat universitària que, pertanyent a un dels epígrafs a), b), c), d), e), f) i g) de l'article 9 d'estos Estatuts, desenrotllen majoritàriament la seua funció docent a la facultat o escola, el personal d'administració i servicis inclòs en els apartats j) i k) del dit article, que exercisca majoritàriament la seua labor en l'esmentat centre i els estudiants mencionats en els epígrafs l) i m) de l'esmentat article 9 dels Estatuts, matriculats en les ensenyances que s'adscriuen».  
  
  
Set  
La rúbrica i els apartats 1, 2, 3 i 4, de l'article 11, queden redactats de la manera següent:  
«Article 11. Departaments. Naturalesa i composició  
1. Els departaments són les unitats de docència i investigació encarregades de coordinar les ensenyances de les seues respectives àrees de coneixement en un o més centres, d'acord amb la programació docent de la Universitat, de donar suport a les activitats i iniciatives docents i investigadores del seu professorat, de promoure, organitzar i desenrotllar estudis oficials de postgrau, així com ensenyances conduents a l'obtenció de diplomes i títols propis de la Universitat i d'exercir aquelles altres funcions que li encomane la legislació vigent o els presents Estatuts.  
2. Els departaments de la Universitat estaran constituïts per una o diverses àrees de coneixement afins científicament i agruparan tot el personal docent i investigador adscrit a estes. No obstant això, en funció del nombre de professors dels cossos docents universitaris i professors permanents adscrits a una àrea de coneixement, estes àrees podran formar part de dos departaments diferents, en els termes i les condicions que reglamentàriament es determinen.  
3. Els departaments seran regulats per la legislació general que els resulte aplicable, pels presents Estatuts i pels seus respectius reglaments de règim intern.  
4. Són membres del departament el personal docent i investigador que, integrat en les àrees de coneixement adscrites a este, pertanyen als col·lectius descrits en els apartats a), b), c), d), e), f) i g), de l'article 9, dels presents Estatuts. Així mateix, formen part del departament el personal investigador que preste els seus servicis en este i pertanyen a un dels col·lectius descrits en els apartats h) i i) del mencionat article 9. També forma part del departament el personal d'administració i servicis dels epígrafs j) i k), de l'article 9, d'estos Estatuts que hi presten majoritàriament els seus servicis. Igualment, formaran part del departament els estudiants matriculats en les assignatures impartides per este, descrits en els epígrafs l), m) i n) del referit article 9».  
  
  
Huit  
S'introduïx un nou article amb la redacció següent:  
  
«Article 11.bis. Creació, modificació i supressió de departaments  
  
1. La creació, modificació o supressió de departaments serà adoptada per acord del Consell de Govern.  
2. La iniciativa per a la creació, modificació i supressió de departaments correspon al rector, al mateix Consell de Govern o als membres dels departaments afectats. Les propostes de creació o modificació de departaments aniran acompanyades d'una memòria justificativa que haurà de referir-se, almenys, als aspectes següents:   
Denominació del departament.  
Àrea o àrees de coneixement afins que l'integren i les seues assignatures.  
Objectius de la docència i línies d'investigació.  
Recursos humans.  
Infraestructura existent.  
Qualsevol altre aspecte que resulte d'interés.   
3. Les propostes de supressió de departaments hauran d'anar acompanyades d'una memòria justificativa, en què s'explicitarà la destinació que ha de donar-se al personal que hi estiga adscrit, així com el dels béns fungibles i no fungibles d'este i el de qualsevol altre element susceptible de distribució o repartiment.   
4. El Consell de Govern, a la vista de les propostes, podrà sol·licitar informe als departaments i centres afectats per la creació, modificació o supressió; també podrà sol·licitar la realització d'una avaluació externa, així com aquells altres informes que considere oportuns».   
  
  
Nou  
S'introduïx un nou article amb la redacció següent:  
«Article 11.ter. Criteris per a la creació, modificació o supressió de departaments  
1. Els departaments es constituiran, d'acord amb els principis de coherència acadèmica, implicacions econòmiques i òptim aprofitament dels recursos, per àrees de coneixement o conjunt d'àrees científicament afins, complementàries o connexes, i agruparan, preferentment, tots els docents i investigadors adscrits a estes àrees.   
  
2. El Consell de Govern acordarà reglamentàriament els terminis, criteris i procediments que s'han de seguir per a la creació, modificació o supressió de departaments, amb subjecció al que establixen els presents Estatuts. A estos efectes, el Consell de Govern determinarà el règim de majories dels acords que adopten el personal docent i investigador adscrit al departament requerit per a considerar les corresponents propostes».  
  
Deu  
S'introduïx un nou article amb la redacció següent:  
Article 11. quater. Departaments interuniversitaris  
1. La UMH podrà constituir departaments interuniversitaris, per mitjà de convenis o concerts amb altres universitats, segons els criteris establits, respecte d'això, pel seu Consell de Govern.  
2. Reglamentàriament es determinarà el nombre mínim de professors permanents i professors pertanyents als cossos docents universitaris, adscrits a una àrea de coneixement de la UMH necessaris per a la constitució d'un departament interuniversitari».  
  
Onze  
L'article 12 queda redactat de la manera següent:   
«Article 12. Instituts universitaris d'investigació. Naturalesa i composició  
1. Els instituts universitaris d'investigació són centres de la Universitat dedicats a la investigació científica i tècnica o a la creació artística.   
2. En la UMH, els instituts universitaris es reconeixen com a instruments adequats per a la investigació multidisciplinària i per a aconseguir sinergia i competitivitat en les tasques investigadores, com a resultat de l'actuació conjunta i coordinada dels grups d'investigació que els integren. Des d'un punt de vista docent, podran organitzar i desenrotllar estudis oficials de postgrau dirigits a la iniciació i la formació investigadora, així com altres ensenyances d'especialització en les matèries pròpies de l'institut.  
3. Pel règim jurídic de la seua creació, els instituts universitaris podran ser propis, mixtos, adscrits o interuniversitaris.  
La UMH, conjuntament amb organismes públics d'investigació, centres del Sistema Nacional de Salut i altres centres d'investigació públics o privats sense ànim de lucre, promoguts i participats per una Administració pública, podrà constituir instituts mixtos d'investigació. Correspon al Consell de Govern establir reglamentàriament les condicions perquè el personal docent i investigador puga ser adscrit als esmentats instituts mixtos d'investigació.  
Així mateix, per mitjà de conveni, podran adscriure's a la UMH, com a instituts universitaris d'investigació, institucions o centres d'investigació o de creació artística de caràcter públic o privat.  
4. Els instituts universitaris d'investigació de la UMH seran regits pel que establixen la legislació general que els siga aplicable, els presents Estatuts, la normativa que per a ells aprove el Consell de Govern de la Universitat i, excepte en el cas dels propis, pel respectiu conveni.  
  
5. En tot cas, seran aplicables als instituts adscrits, mixtos o interuniversitaris, els preceptes continguts en estos Estatuts i en les seues normes de desplegament, llevat d'aquells aspectes que es troben expressament exceptuats en els seus respectius convenis, de conformitat amb les directrius establides pel Consell de Govern.   
6. Cada institut universitari d'investigació tindrà un reglament de règim intern, elaborat pel seu Consell i aprovat pel Consell de Govern de la Universitat, d'acord amb el règim jurídic establit en els apartats 4 i 5 anteriors.  
7. Composició:  
a) Com que són centres exclusivament dedicats a la investigació i al desenrotllament de programes de postgrau, podran estar compostos pels membres de la comunitat universitària dels epígrafs a), b), c), d), e), f), g), h) i i) de l'article 9, dels Estatuts, de la UMH que estiguen adscrits».  
b) L'adscripció o no-adscripció dels membres a un institut d'investigació es realitzarà a sol·licitud de l'interessat davant del rector, i requerirà que siga aprovat pel Consell de Govern. En esta aprovació, o en este acord, s'arreplegaran tots els aspectes relacionats amb el canvi de situació, a la vista dels informes previs del departament i de l'institut.  
  
  
Dotze  
S'introduïx un nou article amb la redacció següent:  
«Article 12.bis. Creació, modificació i supressió d'instituts universitaris d'investigació  
1. La creació, modificació o supressió dels instituts universitaris d'investigació de la UMH correspon a la Comunitat Valenciana, bé per iniciativa pròpia, amb acord del Consell de Govern, bé per iniciativa de la Universitat, per mitjà de proposta del Consell de Govern, en ambdós casos, amb informe previ favorable del Consell Social.  
  
El Consell de Govern, abans de l'aprovació final de la proposta de creació, modificació o supressió d'un institut universitari d'investigació, sol·licitarà informe als departaments i instituts universitaris afectats. També podrà sol·licitar la realització d'una avaluació externa, així com aquells altres informes que considere oportuns.   
  
2. En tot cas, la proposta de creació d'instituts interuniversitaris, mixtos i adscrits, requerirà l'aprovació prèvia dels respectius convenis o acords pel Consell de Govern d'esta Universitat.  
  
3. L'aprovació de l'adscripció o, si és el cas, desadscripció a la UMH d'institucions o centres d'investigació o creació artística correspon a la Comunitat Valenciana, bé per iniciativa pròpia, amb acord del Consell de Govern, bé per iniciativa de la Universitat, per mitjà de proposta del Consell de Govern, en ambdós casos amb informe previ favorable del Consell Social».  
  
Tretze  
L'article 13 queda redactat de la manera següent:  
«Article 13. Centres específics  
1. La UMH podrà crear centres o estructures específics que servisquen com a suport de la docència, la investigació, la creació artística, la gestió i la prestació de servicis.  
2. La seua creació, modificació o supressió serà acordada pel Consell de Govern de la Universitat, a proposta del rector.   
3. Els centres o estructures a què es referix el present article també podran crear-se per mitjà de convenis o acords amb altres universitats o entitats, amb un informe previ favorable del Consell Social. En tot cas, l'adopció de l'acord de creació d'estos centres o estructures, tant mixtos com interuniversitaris, requerirà la prèvia celebració del corresponent conveni o acord, segons els criteris establits respecte d'això pel Consell de Govern, de conformitat amb la legislació aplicable.  
  
4. A tots els efectes, els centres o estructures previstos en el present article seran regits per allò que disposen estos Estatuts i les seues normes de desplegament.  
5. En tot cas, els òrgans dels centres previstos en el present article s'especificaran en l'acord o conveni de creació d'estos».  
  
  
Catorze  
L'article 14 queda redactat de la manera següent:  
«Article 14. Centres a l'estranger  
1. La UMH podrà proposar al Govern de la nació la creació o supressió de centres a l'estranger per a impartir ensenyances de modalitat presencial, conduents a l'obtenció de títols universitaris de caràcter oficial i validesa en tot el territori nacional.  
2. La proposta correspondrà al Consell Social, amb un informe previ del Consell de Govern de la Universitat, d'acord amb el procediment legalment establit».  
  
Quinze  
L'article 15 queda redactat de la manera següent:  
«Article 15. Centres d'Educació Superior adscrits  
1. L'adscripció a la UMH de centres docents de titularitat pública o privada per a impartir estudis conduents a l'obtenció de títols de caràcter oficial i validesa en tot el territori nacional es realitzarà de conformitat amb el que disposa la LOU i, específicament, en atenció al que preveu el seu article 11.  
2. Els requisits bàsics que hauran de complir els centres adscrits seran establits pel Govern de la nació, en compliment del que disposa l'article 4.3 de la LOU.   
3. La intervenció de la UMH en el funcionament dels centres que tinga adscrits en relació amb el desenrotllament de les ensenyances conduents a l'obtenció de títols oficials expedits pel rector de la Universitat s'ajustarà a la legislació general que li siga aplicable, a la normativa pròpia reguladora dels centres adscrits, aprovada pel Consell de Govern de la UMH, així com al corresponent conveni d'adscripció que, en tot cas, haurà de ser aprovat pel dit òrgan de govern de la UMH».   
  
  
Setze  
L'article 16 queda redactat de la manera següent:  
«Article 16. Altres entitats  
1. Per a la promoció i el desenrotllament dels seus fins, la UMH podrà crear o participar en entitats amb personalitat jurídica pròpia o un altre tipus d'estructures, mitjançant un acord del Consell de Govern, a iniciativa del rector, i amb l'aprovació del Consell Social.  
2. Seran admissibles com a entitats i estructures les fundacions, els consorcis, les entitats de dret públic, associacions, societats civils o mercantils, empreses de base tecnològica amb participació dels mateixos membres de la comunitat universitària, o qualsevol altra permesa en dret, creades exclusivament per la UMH o de naturalesa mixta.  
  
3. El Consell de Govern elaborarà un reglament marc en què es regularà el seu règim jurídic comú i es fixaran les regles que garantisquen la vinculació, la dependència i el control dels òrgans de govern.  
4. En les entitats en què entre els seus fins estatutaris predominen els de caràcter universitari i aquelles en què la participació majoritària siga de la UMH, la presidència correspondrà al rector, o persona que este designe, sense perjuí de la intervenció d'altres membres de la comunitat universitària en els òrgans de govern de les esmentades entitats, el nomenament dels quals correspondrà al rector. No obstant això, la Universitat podrà acordar que exercisquen la presidència de les esmentades entitats altres persones o entitats, en atenció a allò que es disposa en les seues normes constitutives o fundacionals.   
5. Amb independència de les normes que s'apliquen en cada cas, els comptes anuals de les entitats en el capital o fons patrimonial equivalent de les quals la Universitat tinga participació majoritària hauran de ser aprovats pel Consell Social, amb un informe previ favorable del Consell de Govern de la Universitat.  
6. Sense vulnerar les normes particulars de les corresponents estructures, l'actuació dels membres de la comunitat universitària serà regit pels principis d'eficiència, prudència i transparència en la gestió».  
  
  
Dèsset  
L'apartat 2, de l'article 17, queda redactat de la manera següent:  
  
«Article 17. Òrgans de Govern i representació de la UMH  
2. Pel que establix la LOU i pel que disposen els presents Estatuts, la UMH disposa, almenys, dels següents òrgans de govern i representació:  
Col·legiats d'àmbit general: Consell de Govern, Consell Social i Claustre Universitari  
Col·legiats d'àmbit particular: Consell de Departament, Consell de Direcció del Departament, Junta de Facultat o d'Escola, Junta de Govern de la Facultat o Escola, Consell d'Institut Universitari d'Investigació i Consell Assessor de Centre.  
Unipersonals d'àmbit general: rector, president del Consell Social, vicerector, secretari general, gerent, vicesecretari general, vicegerent, vicerector adjunt i delegat del rector.  
Unipersonals d'àmbit particular: degà de facultat, director d'escola, director de departament universitari, director d'institut universitari d'investigació, director de centre, vicedegà de facultat, subdirector d'escola, subdirector de departament, subdirector d'institut universitari d'investigació, secretari de facultat, secretari d'escola, secretari de departament, secretari d'institut universitari d'investigació i secretari de centre».  
  
Díhuit  
S'introduïx un nou article amb la redacció següent:  
«Article 17.bis. Representació dels sectors i presència equilibrada de dones i hòmens en els òrgans de govern i representació  
  
1. Els òrgans col·legiats de govern i representació de la UMH es configuraran de manera que queden representats els diferents sectors de la comunitat universitària i propiciaran la presència equilibrada de dones i hòmens en la seua composició. A este efecte, els reglaments electorals de la Universitat desenrotllaran els procediments electorals que garantisquen el principi de presència equilibrada de dones i hòmens en els dits òrgans de govern i representació.  
2. La designació i nomenament de les persones que ocupen el càrrec de vicerector de la Universitat hauran de garantir que, en el conjunt d'aquells, hi haja una representació equilibrada entre dones i hòmens, a excepció d'aquells supòsits en què el cens, per sectors, en el dit àmbit no es trobe entre els percentatges de l'apartat 4t d'este article.  
  
3. Els equips de degans de les facultats i de direcció de les escoles, compostos pels vicedeganats o subdireccions i la Secretaria, hauran de formar-se respectant una representació equilibrada entre dones i hòmens, a excepció d'aquells supòsits en què el cens, per sectors, en l'àmbit corresponent no es trobe entre els percentatges de l'apartat següent del present article.  
4. S'entendrà per composició equilibrada la presència de dones i hòmens de manera que, en el conjunt a què es referisca, les persones de cada sexe no superen el 60 per cent ni siguen menys del 40 per cent».  
  
  
Dènou  
L'apartat 3 de l'article 20 queda redactat de la manera següent:  
  
«Article 20. Suplència dels òrgans, en els supòsits de vacant, absència o malaltia.  
3. Quan la vacant corresponga a un òrgan unipersonal, les competències que tinga atribuïdes s'exerciran, fins a la seua reincorporació per absència, o nou nomenament en el supòsit de cessament, segons el que establixen els epígrafs següents:  
Les del rector, pel vicerector, catedràtic d'universitat, que corresponga i en l'orde que s'haja establit en les resolucions dels seus nomenaments i, si no n'hi ha, pel de més antiguitat com a catedràtic d'universitat.  
Les dels vicerectors, pels vicerectors adjunts que ho tinguen establit en el seu nomenament i, en la seua absència, pel rector.  
Les del secretari general de la UMH, pel vicesecretari general.  
  
Les del gerent, pel vicegerent que el substituïsca, d'acord amb el seu nomenament.  
Les dels delegats del rector, pel rector.  
Les del degà de facultat o el director d'escola, pel vicedegà o subdirector que corresponga per aplicació de l'orde que el mateix director o degà establisca mitjançant una resolució, i, en la seua absència, pel rector o en qui este delegue expressament i per resolució.  
Les del director de departament o institut universitari, pel subdirector, i en la seua absència, pel rector o en qui este delegue expressament i per resolució.  
Les del director de centre específic o de centre a l'estranger, pel rector o persona en qui delegue expressament, mitjançant una resolució.  
  
Les dels secretaris de centre, pel professor a temps complet adscrit al corresponent centre nomenat pel rector, a proposta del degà o director».  
  
Vint   
L'article 21 queda redactat de la manera següent:  
«Article 21. Cessament i suplència del rector  
1. El rector cessarà en les seues funcions a l'acabament del període per al qual va ser elegit, a petició pròpia, per sentència judicial ferma o per pèrdua de les condicions necessàries per a ocupar el càrrec o altres que ho determinen. Després de l'elecció del nou rector, l'anterior continuarà en funcions, fins a la presa de possessió del seu successor.  
2. Així mateix, el cessament del rector es produirà per decisió del Claustre Universitari en els termes establits en els articles 92.1.b) i 92.ter dels presents Estatuts.  
3. A excepció del que preveuen els esmentats articles 92.1.b) i 92.ter d'estos Estatuts, quan es produïsca el cessament del rector durant els vint-i-quatre mesos posteriors a la seua presa de possessió, el vicerector a qui corresponga la seua substitució, d'acord amb el que establix la corresponent resolució de nomenament, passarà a exercir en funcions el càrrec de rector, i haurà de convocar eleccions extraordinàries per a la seua provisió, durant el temps que reste del mandat original, fins a la convocatòria d'eleccions generals en la Universitat, en els termes que preveu l'article 92.bis d'estos Estatuts.  
Si este cessament es produïx, una vegada transcorreguts els vint-i-quatre mesos des de la seua presa de possessió, el vicerector que el substituïsca passarà a ocupar el càrrec de rector fins a la finalització del període ordinari de govern de la Universitat».   
  
Vint-i-u  
L'article 22 queda redactat de la manera següent:  
«Article 22. Consell Social  
El Consell Social és l'òrgan de participació de la societat a la Universitat Miguel Hernández i exercirà com a element d'interrelació entre ambdós, a través de l'exercici de les competències que legalment té atribuïdes. Serà regit per les normes que se li siguen aplicables i pel seu reglament de règim intern, l'aprovació del qual correspon al Consell».  
  
  
Vint-i-dos   
L'apartat 4 de l'article 23 queda redactat de la manera següent:  
«Article 23. Consell de Govern  
4. El Consell de Govern de la UMH estarà format pel rector, que el presidirà, el secretari general, que actuarà de secretari, el gerent i, a més, per un màxim de 40 membres més, entre els quals figuraran els membres següents:  
a) Els vicerectors, el delegat general d'estudiants i, si és el cas, 3 membres de la comunitat universitària designats pel rector.  
  
b) Nou membres elegits pels degans de facultat, els directors d'escola i els directors de departament i instituts universitaris d'investigació, i entre estos, d'acord amb el que establix el títol IV d'estos Estatuts.  
  
c) Dotze representants del Claustre Universitari, elegits pels membres i entre ells, i es reflectirà la proporció dels distints sectors que el componen. En concret, sis per i entre els membres de la comunitat universitària inclosos en l'epígraf a), de l'article 9, d'estos Estatuts; dos, entre i pels membres pertanyents als epígrafs b), c), d), e), f), g), h), i) i n) del mateix article; dos, entre i pel personal d'administració i servicis, inclòs en les seues lletres j) i k), i dos, entre i pels estudiants dels apartats l) i m) de l'esmentat article 9. Tots ells s'elegiran de conformitat amb el que disposa el títol IV dels presents Estatuts.  
  
d) Tres membres del Consell Social no pertanyents a la mateixa comunitat universitària, entre els quals necessàriament s'inclourà el president».  
  
Vint-i-tres  
L'apartat 1, de l'article 24, queda redactat de la manera següent:  
«Article 24. Competències del Consell de Govern  
1. Per a desenrotllar les seues funcions, el Consell de Govern exercix les competències que s'establixen en la LOU i en les seues normes de desplegament, tant d'àmbit nacional com autonòmic i en els presents Estatuts, i que s'agrupen en les següents:  
1.1 Aprovar i modificar la Normativa d'Ús dels Emblemes de la UMH.  
1.2 Aprovar i modificar el Reglament de Govern, Representació i Administració de la Universitat.  
1.3. Aprovar el Reglament del Consell Consultiu de la UMH, així com la seua modificació.  
1.4 Aprovar i modificar el Reglament d'Organització i Funcionament de la Delegació d'Estudiants de la UMH.  
1.5 Proposar a la Comunitat Valenciana la creació, modificació o supressió de les facultats, escoles i instituts universitaris i la implantació i supressió d'ensenyances conduents a l'obtenció de títols universitaris de caràcter oficial i validesa en tot el territori nacional, o manifestar-ne la conformitat quan siga la Comunitat Valenciana qui formule la proposta.  
1.6 Aprovar o rebutjar les mocions de censura contra els degans de facultats o directors d'escoles.  
1.7 Aprovar i modificar la Normativa General de Departaments de la UMH.  
1.8 Aprovar i modificar la Normativa General d'Instituts Universitaris d'Investigació. Si és el cas, haurà d'aprovar els corresponents convenis prèviament a la seua firma pel rector.  
1.9 Aprovar i modificar el Reglament del BOUMH.  
1.10. Aprovar i modificar el Reglament de Centres Específics i Centres a l'Estranger de la UMH.  
1.11 Aprovar i modificar les condicions generals dels centres d'Educació Superior adscrits.  
1.12 Aprovar i modificar el Règim General del Personal Docent i Investigador de la UMH.  
1.13 Aprovar i modificar el Règim General del Personal d'Administració i Servicis de la UMH.  
1.14 Aprovar i modificar el Reglament de Becaris i Col·laboradors de la UMH.  
1.15 Aprovar la Regulació Específica de la Investigació i del Desenrotllament Tecnològic en la UMH, i la Comissió d'Investigació de la UMH.  
1.16 L'aprovació i modificació de tots els plans d'estudi de les ensenyances que s'impartixen en la UMH i l'adscripció de les seues assignatures a les àrees de coneixement.  
1.17 Establir els procediments de verificació dels coneixements dels estudiants, de revisió de les seues qualificacions, així com proposar al Consell Social les normes que regulen el seu progrés i permanència, d'acord amb les característiques dels estudis respectius.  
1.18 Aprovar i modificar el procediment general de creació i supressió de centres de la UMH a l'estranger, que impartisquen ensenyances conduents a l'expedició de títols universitaris oficials, i amb validesa en tot el territori nacional en modalitat presencial.  
1.19 Aprovar i modificar el Reglament de Règim Disciplinari de la UMH.  
1.20 Proposar al Consell Social l'assignació individual i singular de retribucions addicionals al professorat per activitats docents, investigadores i de gestió, i als membres del personal d'administració i servicis quan siga procedent.  
1.21 Adaptar les normatives en vigor de la UMH, de competència del Consell de Govern, als canvis legislatius i, en particular, al que s'establix en els Estatuts.  
1.22 Aprovar els programes de doctorat i l'establiment d'ensenyances conduents a l'obtenció de diplomes i títols propis, així com les ensenyances de formació al llarg de tota la vida.  
1.23. Aprovar la creació, modificació o supressió de departaments, centres específics de la Universitat i de qualsevol altra estructura d'esta.  
1.24 Aprovar i modificar tots els reglaments de règim interior dels òrgans col·legiats de la UMH, a excepció dels del Consell Social i del Claustre.  
1.25 Aprovar, per a cada curs acadèmic, la programació anual de les ensenyances de la Universitat, així com l'oferta de places i el règim d'admissió per a tots els seus centres.  
1.26. Acordar la comunicació al Consell d'Universitats de la convocatòria de places de personal docent i investigador, als efectes de la seua difusió entre totes les universitats.  
1.27 Acordar les àrees de coneixement incloses en els corresponents grups d'àrees de coneixement específics de la UMH, als efectes del nomenament de les comissions d'accés o selecció del professorat de la UMH, en funció de les seues afinitats científiques, tècniques o artístiques, i d'acord amb l'estructura corresponent de la UMH, així com els professors que la componen.  
1.28 Nomenar els membres de la Comissió de Reclamacions de la UMH i regular els aspectes bàsics del seu funcionament, de conformitat amb el que establix l'article 66.2 de la LOU.  
1.29 Acordar la convocatòria, per resolució del rector, de tots els concursos que afecten les places de l'RLT de la UMH, tant les del personal docent i investigador com les del personal d'administració i servicis, tant a funcionaris com a laborals.  
1.30 Acordar les mesures d'instrumentació de la política de beques, ajudes i crèdits als estudiants i les modalitats d'exempció, parcial o total, de pagament dels preus públics, per prestació de servicis acadèmics, i adopció de mesures de foment de la mobilitat dels estudiants en l'espai europeu d'educació superior i intercanvis internacionals d'estudiants, professors i investigadors amb institucions d'altres països, d'acord amb la programació general de la UMH.  
  
1.31 Aprovar el projecte de pressupost, la seua liquidació i rendició de comptes, així com la programació plurianual de la Universitat.  
1.32 Establir els procediments d'autorització dels treballs de l'article 83 de la LOU, els de formalització dels contractes i els criteris per a fixar la destinació dels béns i recursos que amb estos s'obtinga.  
  
1.33 Acordar l'afectació al domini públic dels béns universitaris i la seua desafectació, així com l'adquisició i el procediment d'alienació de béns patrimonials, amb un informe previ del Consell Social.  
  
1.34 Acordar, per a remetre al Consell Social, la creació d'empreses, fundacions o altres persones jurídiques, la seua modificació i la participació de la Universitat en altres entitats ja creades, així com conéixer amb caràcter previ a l'aprovació del pressupost anual d'estes entitats i proposar al Consell Social l'aprovació dels seus comptes anuals.  
  
1.35 Elegir els seus representants davant de qualsevol àmbit, i acordar que el rector nomene els membres de les comissions que competisquen al Consell de Govern.  
1.36 Aprovar i modificar el règim general de concerts entre la UMH i les institucions i establiments sanitaris que col·laboren en els ensenyaments universitaris, i aprovar els convenis abans de ser firmats pel rector.  
1.37 Aprovar i modificar el règim d'incorporació de funcionaris d'altres nivells educatius a la Universitat.  
1.38 Acordar l'adscripció o desadscripció dels membres dels instituts universitaris d'Investigació.  
1.39 Aprovar la relació de llocs de treball del personal docent i investigador i la seua modificació; aprovar també la proposta de relació de llocs de treball del personal d'administració i servicis, i la seua modificació; crear escales del personal d'administració i servicis no considerades en estos Estatuts i establir-ne el règim retributiu, així com els criteris de regulació del seu perfeccionament i promoció personal.  
1.40 Aprovar i modificar el Sistema General d'Avaluació del Personal i Centres de la UMH.  
1.41 Aprovar i modificar la Normativa d'Honors, Distincions i Premis de la UMH, el nomenament de doctors honoris causa, així com acordar-ne l'atorgament, en cada cas.  
1.42 Aprovar, a proposta del rector, els reglaments d'organització, funcionament i servicis que la legislació vigent exigisca per al desenrotllament de les funcions pròpies de la Universitat Miguel Hernández d'Elx, llevat d'aquells que expressament estiguen atorgats a un altre òrgan.  
1.43 Aprovar els convenis que siguen de la seua competència d'acord amb els Estatuts, i que s'hagen de subscriure amb altres entitats públiques o privades, amb la firma prèvia del rector, així com ser informat de la resta.  
1.44 Aprovar el Pla de Qualitat de la UMH.  
1.45 Aprovar l'adscripció d'infraestructures i instal·lacions als centres de la Universitat que no siguen competència del rector».  
  
Vint-i-quatre  
Els apartats 2, 3, 4, 5 i 6 de l'article 25 queden redactats de la manera següent:  
«Article 25. Claustre Universitari.  
2. El Claustre Universitari de la UMH estarà compost pel rector, que el presidirà, el vicerector que el substituïx reglamentàriament, el secretari general, el gerent i el delegat general d'estudiants, com a membres nats, i per 147 membres més, representants dels diferents sectors de la comunitat universitària, elegits d'acord amb el procediment descrit en el títol IV dels presents Estatuts i amb la distribució següent:   
a) Sector C1. 76 claustrals correspondran als membres de la comunitat universitària inclosos en l'article 9.a dels Estatuts.  
b) Sector C2. 30 claustrals correspondran als mencionats en els apartats b), c) i d) del mateix article, que formen un únic grup estamental.   
c) Sector C3. 13 claustrals correspondran als descrits en els apartats j) i k) de l'article 9 dels Estatuts, que formen un únic grup estamental.  
  
d) Sector C4. Un claustral correspondrà als descrits en l'article 9.g) dels Estatuts.   
e) Sector C5. 25 claustrals correspondran als estudiants inclosos en els apartats l) i m) de l'esmentat article 9 dels estatuts, que formen un únic grup estamental.  
f) Sector C6. Un claustral correspondrà als descrits en els apartats f), i) i n) del referit article 9, que formen un únic grup estamental.  
  
g) Sector C7. Un claustral correspondrà als descrits en els apartats e) i h) de l'article 9, que formen un únic grup estamental.  
3. En tot cas, la majoria dels seus membres seran professors doctors amb vinculació permanent a la UMH.  
4. Els vicerectors podran assistir a les sessions del Claustre Universitari, amb veu però sense vot, excepte en el cas del vicerector que substituïsca reglamentàriament el rector, així com aquells que hagen sigut elegits com a claustrals, que exerciran la plenitud dels seus drets com a tals.   
5. Els membres del Claustre exerciran el seu mandat en el període de temps comprés entre dos eleccions generals de la Universitat que, com a màxim, serà de quatre anys i coincident amb el mandat del rector, amb les excepcions que siguen procedents dels articles 20 i 21 dels Estatuts i del règim electoral que a cada membre corresponga en virtut del títol IV dels Estatuts.  
6. Corresponen al Claustre Universitari, amb independència de les que la legislació o els Estatuts li atribuïxen, les competències següents:  
a) La reforma dels Estatuts i la seua esmena.  
b) L'aprovació i modificació del seu Reglament de Règim Interior.  
  
c) La convocatòria d'eleccions extraordinàries a rector, en el supòsit i d'acord amb el procediment establit en els articles 92.1.b i 92.ter d'estos Estatuts.  
d) L'elecció de membres del Consell de Govern en la seua representació, pels mateixos membres del sector representat, i entre estos, d'acord amb el títol IV dels Estatuts.  
e) L'elecció i, si és el cas, revocació del defensor universitari, així com la recepció del seu informe anual.  
f) L'elecció i, si és el cas, remoció de la Junta Electoral de la Universitat.  
g) La formulació de recomanacions, propostes i declaracions institucionals, així com el debat dels assumptes que siguen plantejats pel rector o pel Consell de Govern.»  
  
Vint-i-cinc  
L'article 26 queda redactat de la manera següent:  
«Article 26. Consell Consultiu.  
1. El Consell Consultiu de la UMH és l'òrgan d'assessorament del rector i d'altres òrgans de govern. Està integrat pel rector, que el presidix, el secretari general, així com per totes aquelles persones que hagen exercit la titularitat d'un òrgan de govern unipersonal d'àmbit general previst en l'article 17.2.c dels presents Estatuts durant, almenys, un període ordinari de govern.  
2. El rector podrà acordar la compareixença a les sessions del Consell Consultiu, amb veu i sense vot, dels vicerectors, el gerent de la Universitat, els degans de facultat i els directors d'escola, departament o instituts universitaris d'investigació quan es tracten assumptes relacionats amb les seues competències respectives, així com de qualsevol membre de la comunitat universitària que crega oportú.  
3. El Consell Consultiu es reunirà, com a mínim, una vegada a l'any i sempre que ho decidisca el rector o ho sol·licite una tercera part dels seus membres.  
4. El Consell Consultiu elaborarà les seues pròpies normes de funcionament i les sotmetrà a l'aprovació del Consell de Govern.»  
  
Vint-i-sis  
Els apartats 2, 3, 4 i 5 de l'article 27 queden redactats de la manera següent:  
«Article 27. Junta de la facultat o escola.  
2. La Junta de Facultat o Escola estarà composta pel degà o el director, que la presidix, els vicedegans o subdirectors, el secretari del centre, que actuarà de secretari, els directors dels departaments que impartisquen docència en la facultat o escola, el delegat d'estudiants de la facultat o escola i el responsable del centre de gestió del campus que assumisca la seua gestió administrativa, com a membres nats, i per un mínim de 21 i un màxim de 81 membres més que s'elegiran, d'acord amb el que establix el títol IV dels Estatuts, i amb la distribució següent:  
  
a) Sector J1. Almenys, el 51,33 per cent del total dels membres no nats de la Junta s'elegiran entre i pels membres de la comunitat universitària inclosos en l'article 9.a dels Estatuts, que presten els seus servicis docents majoritàriament en la corresponent facultat o escola. En cas de constituir un nombre total inferior o igual al que els correspon, quedaran automàticament electes.  
b) Sector J2. Com a màxim, el 21,24 per cent del total dels membres no nats de la Junta s'elegiran entre i pels col·lectius descrits en els apartats b), c), d), e) i f) de l'article 9 dels Estatuts, que presten els seus servicis majoritàriament en la corresponent facultat o escola. En cas de constituir un nombre total inferior al que els correspon, quedaran automàticament electes. Quan no es puga aconseguir el dit percentatge, les vacants podran cobrir-se en el moment en què resulte possible.  
  
c) Sector J3. El 9,73 per cent del total dels membres no nats que presten els seus servicis majoritàriament en la corresponent facultat o escola s'elegirà entre i pels col·lectius descrits en els epígrafs j) i k) de l'article 9 dels Estatuts. En cas de constituir un nombre total inferior al que els corresponga, quedaran automàticament electes.  
  
d) Sector J4. El 17,70 per cent del total dels membres no nats de la Junta seran estudiants electes, segons el que establixen els articles 97, 98 i 99 d'estos Estatuts.  
En tot cas, la majoria dels membres de la Junta de Facultat o Escola seran professors amb vinculació permanent a la Universitat.  
3. El seu funcionament es regularà pel Reglament de Règim Intern de la facultat o escola corresponent i per les restants normes que se li siguen aplicables.  
4. Té atribuïdes les competències següents:  
a) L'elecció i remoció, per mitjà de moció de censura constructiva, del seu degà o director, tal com s'establix en estos Estatuts.  
b) L'elaboració del Reglament de Règim Intern de la facultat o escola i la seua posterior elevació al Consell de Govern.  
c) L'elecció dels membres que li corresponen de la seua Junta de Govern.  
d) Aprovar les directrius generals d'actuació de la facultat o escola, en el marc de la programació general de la Universitat.  
e) Aprovar la distribució del pressupost assignat a la facultat o escola, vetlar per la seua correcta execució, així com rebre la rendició de comptes que presente el degà o director.  
f) Establir els criteris i les orientacions docents d'orde general de les ensenyances en l'àmbit dels títols que tinga adscrits.  
g) Proposar motivadament al Consell de Govern el canvi d'adscripció d'assignatures a una altra àrea de coneixement.  
h) Elevar al Consell de Govern l'oferta d'assignatures optatives de la facultat o escola proposada pels departaments corresponents.  
  
i) Proposar al Consell de Govern el nomenament de doctors honoris causa i la concessió de medalles o altres honors de la Universitat, en els termes reglamentàriament establits.  
j) Proposar la creació de nous títols oficials o, si és el cas, la modificació o supressió de les ensenyances ja implantades.  
k) Supervisar la gestió realitzada pels òrgans col·legiats o unipersonals del centre.  
l) Cooperar amb els altres òrgans de la Universitat en la realització de les seues funcions.   
m) Debatre sobre els assumptes que siguen plantejats pel rector, el Consell de Govern, el degà o director d'escola i el defensor universitari, així com emetre el seu corresponent informe.   
n) Assumir aquelles altres competències que li atribuïsquen les lleis, els presents Estatuts o la seua normativa de desplegament.   
5. En les facultats i escoles que no puguen constituir una Junta de Facultat o Escola de vint-i-un o més membres no nats, les competències que s'atribuïxen a la Junta s'exerciran per un Consell Assessor semblant al que es regula en l'article 32 d'estos Estatuts per als centres específics, excepte la d'elegir i revocar el degà o director, que serà exercida pel rector.»  
  
Vint-i-set  
Els apartats 2 i 5 de l'article 28 queden redactats de la manera següent:  
«Article 28. Junta de Govern de la facultat o escola.  
2. La Junta de Govern estarà formada pel degà o director, els vicedegans o subdirectors, el secretari, el delegat d'estudiants del centre, el responsable del Centre de Gestió de campus que assumisca la seua gestió administrativa i, a més, pels membres que s'indiquen a continuació, elegits d'acord amb el títol IV dels Estatuts:   
a) 10 elegits entre els membres de la Junta de Facultat o Escola, i per estos. D'ells, 5 pertanyeran al col·lectiu de l'article 9.a) dels presents Estatuts; 2 als col·lectius inclosos en els apartats b), c), d), e) i f) del mateix article, agrupats en un sol estament; 1 als col·lectius previstos en els seus apartats j) i k), agrupats en un sol estament i 2 als col·lectius dels seus apartats l) i m), agrupats, igualment, en un sol estament.  
  
b) Un màxim de 4 membres elegits entre els directors de departament pertanyents a la Junta de Facultat o Escola, i per estos.   
5. Té atribuïdes les competències següents:  
a) Assistir i assessorar el degà o director.  
b) Vetlar pel compliment dels requisits acadèmics de les titulacions impartides pel centre i dels títols de la seua competència.  
  
c) Supervisar el compliment dels tràmits administratius necessaris per al desenrotllament, gestió i obtenció dels títols que tinga adscrits.  
  
d) Informar, a sol·licitud del Consell de Govern, sobre la modificació dels plans d'estudis.  
e) Supervisar, en coordinació amb els departaments, el funcionament general de les ensenyances del centre i el compliment de les obligacions docents del professorat que hi exercisca les seues activitats.  
  
f) Coordinar amb el gerent les activitats del personal d'administració i servicis amb treballs específics de suport a la docència en les facultats o escoles.  
g) Elegir els representants de la facultat o escola tant dins com fora de la Universitat i nomenar els membres de les comissions que li competisquen.  
h) Aprovar i elevar al Consell de Govern la programació, en l'àmbit de la seua competència, del desenrotllament del curs acadèmic i, específicament, del pla d'organització docent anual, així com supervisar-ne el compliment.  
i) Impulsar la renovació pedagògica, la innovació docent, així com la qualitat de les ensenyances en l'àmbit dels títols que tinga adscrits.  
  
j) Fomentar la mobilitat dels seus estudiants en l'espai europeu d'educació superior, els intercanvis internacionals i les estades dels seus alumnes en universitats, institucions i empreses d'altres països amb fins de formació, d'acord amb la programació general de la Universitat.   
  
k) Proposar al Consell de Govern sistemes específics d'avaluació que afecten els títols que la facultat o escola tinga adscrits.  
l) Vetlar pel correcte ús de les instal·lacions posades a disposició del centre.  
m) Informar, a sol·licitud del Consell de Govern, sobre l'atorgament de la venia docendi del professorat dels centres adscrits a la Universitat.   
n) Promoure la subscripció de convenis amb altres entitats i institucions.   
o) Cooperar amb els altres òrgans de la Universitat en la realització de les seues funcions.   
p) Exercir les accions necessàries per a aconseguir els objectius descrits en l'article 2.1 d'estos Estatuts, col·laborant amb la resta de centres de la Universitat.  
q) Exercir altres competències que s'assenyalen en la LOU, en els presents Estatuts i reglaments universitaris, i deliberar sobre els assumptes que sotmeta a la seua consideració el rector, el Consell de Govern, el degà o director d'escola i el defensor universitari, així com emetre el seu corresponent informe.»  
  
Vint-i-huit  
Els apartats 2 i 4 de l'article 29 queden redactats de la manera següent:  
«Article 29. El Consell de Departament.  
2. Estarà compost, com a membres nats, pel director, que el presidirà, el subdirector i el secretari del departament, que actuarà de secretari, i pels membres següents, que es designaran o elegiran entre els col·lectius següents, i per estos, i d'acord amb el títol IV dels Estatuts:   
  
a) Sector D1. Els professors i investigadors del departament que tinguen el títol de doctor dels corresponents apartats a), b), e), f), g), h) i i) de l'article 9 dels estatuts, que constituiran, com a mínim, el 63 per cent del total dels seus membres, incloent-hi els nats.  
b) Sector D2. El 21 per cent dels seus membres, com a màxim, serà elegit per i entre tots els professors i investigadors del departament dels corresponents apartats c), d), f) i g) de l'article 9 dels Estatuts, que no tinguen el títol de doctor. Si queden vacants, es cobriran per elecció entre i pels membres que no tinguen el títol de doctor de l'apartat i) de l'article 9 dels Estatuts. En cas de constituir un nombre inferior, quedaran automàticament electes i, si no es pot aconseguir el dit percentatge, les vacants podran cobrir-se quan pertoque i per l'orde de prelació establit en este mateix epígraf.  
  
c) Sector D3. El 10 per cent dels seus membres seran estudiants electes, segons el que establixen els articles 97, 98 i 99 d'estos Estatuts.  
d) Sector D4. El 6 per cent dels seus membres serà elegit per i entre els que es descriuen en els apartats j) i k) de l'article 9 esmentat, que presten els seus servicis majoritàriament en el corresponent departament.  
4. Correspon al Consell de Departament:  
a) Elaborar i elevar al Consell de Govern el seu Reglament de Règim Interior.  
b) Elegir el director de departament i revocar-lo d'acord amb el títol IV dels Estatuts.  
c) Elegir els membres que li corresponen del Consell de Direcció del Departament, d'acord amb el títol IV dels estatuts.   
d) Aprovar la distribució del pressupost assignat al departament, vetlar per la seua adequada execució i rebre la rendició de comptes que presente el director.  
e) Aprovar les línies generals d'actuació del departament en els aspectes docents i investigadors.  
f) Aprovar el pla anual de l'activitat docent del departament abans de l'inici de cada curs acadèmic i adoptar les mesures necessàries per a garantir el seu compliment.  
g) Proposar la creació, modificació o supressió de nous programes i estudis oficials de postgrau, així com altres ensenyances d'especialització en les matèries pròpies del departament.  
h) Aprovar la proposta anual d'assignatures optatives.   
i) Aprovar l'exempció total o parcial de les obligacions docents dels professors del departament, per un temps màxim d'un any, per raó de les seues necessitats investigadores, arbitrant les substitucions pertinents.  
  
j) Formular propostes referents a les necessitats de dotació de places de personal docent i investigador i de personal d'administració i servicis corresponents al departament.  
k) Proposar al Consell de Govern el nomenament de doctors honoris causa i la concessió de medalles o altres honors de la Universitat, en els termes reglamentàriament establits.  
l) Proposar la dotació d'instal·lacions i infraestructures necessàries per al departament amb l'objecte d'assegurar la qualitat de les ensenyances i possibilitar la investigació.  
m) Emetre informe sobre la creació, modificació o supressió de departaments i instituts universitaris d'investigació, quan resulte afectat el mateix departament i en els termes previstos reglamentàriament.  
  
n) Supervisar la gestió realitzada pels òrgans col·legiats o unipersonals del departament.  
o) Col·laborar amb la resta d'òrgans de govern i representació de la Universitat en l'exercici de les seues competències.   
p) Assumir qualssevol altres competències que li siguen expressament atribuïdes per la legislació aplicable, els presents Estatuts i les seues disposicions de desplegament, o les que li siguen assignades o delegades pel rector o el Consell de Govern».  
  
Vint-i-nou   
Els apartats 2 i 4 de l'article 30 queden redactats de la manera següent:  
«Article 30. Consell de Direcció del Departament.  
2. El Consell de Direcció estarà format pel director, que el presidirà, el subdirector i el secretari del departament, que actuarà com a secretari del Consell, tots ells com a membres nats i fins a un màxim de 14 membres més elegits d'acord amb el que s'estipula en el títol IV dels estatuts i distribuïts de la manera següent:  
a) 10 d'ells seran elegits entre i pels membres del Consell de Departament. En concret: 6 d'ells pertanyeran als col·lectius mencionats en l'article 9.a), b), c) i d) dels estatuts; 2 als col·lectius inclosos en els apartats e), f) i h) del mateix article, i si hi ha vacants, pels descrits en els seus apartats g) i i); un als estudiants del Consell de Departament elegit d'acord amb el Reglament d'Elecció de Delegats d'Estudiants de la UMH i 1 al personal d'administració i servicis membres del Consell de Departament, inclòs en els apartats j) i k) del mateix article.  
  
b) Quan per aplicació de la norma prevista en l'apartat 1.a) d'este article, no resulten representades totes les àrees de coneixement adscrites al departament, el Consell de Direcció estarà format, a més, per un nombre de membres equivalent a les àrees de coneixement que no hagen obtingut representació en virtut del que disposa l'apartat anterior, que en cap cas podrà ser superior a 4. A estos efectes, el Consell de Departament elegirà un representant, membre del dit Consell, per cada una de les àrees que no hagen aconseguit representació en el Consell de Direcció per raó del que establix l'apartat 1.a) mencionat i dins dels límits anteriorment indicats.  
4. Correspon al Consell de Direcció del Departament:  
a) Assistir i assessorar el director en les seues funcions.  
b) Garantir l'adequat desenrotllament de la docència assignada al departament, adoptant les mesures necessàries en els supòsits d'absència o malaltia del personal docent i investigador adscrit a este.  
  
c) Coordinar, en col·laboració amb els centres, les ensenyances de les assignatures a càrrec del departament.   
d) Informar, a sol·licitud del Consell de Govern, de la modificació dels plans d'estudis.  
e) Informar en els termes dels Estatuts de la sol·licitud d'adscripció o no-adscripció de professors a un institut universitari d'investigació.  
  
f) Promoure i executar la investigació, coordinant i donant suport a les iniciatives dels seus membres, d'acord amb el seu propi Reglament de Règim Interior.  
g) Mantindre el registre de les activitats i de la producció científica, tècnica i artística dels membres del seu departament i col·laborar amb el secretari general de la Universitat en la redacció de la Memòria Anual de la UMH.  
h) Emetre, a sol·licitud del Consell de Govern, informes degudament documentats i relatius als llocs de la RLT de la Universitat, ocupats pel personal docent i investigador del departament, qualificades com a cobrir per funcionaris o laborals.  
i) Vetlar pel bon ús dels recursos financers i les instal·lacions que es posen a la seua disposició per a permetre el desenrotllament de les activitats dels membres del departament.  
j) Impulsar la millora contínua de la qualitat de les ensenyances i de la investigació en el seu àmbit  
k) Promoure i incentivar la investigació en l'àmbit de les seues disciplines, donant suport a les iniciatives dels seus membres i el reconeixement de grups d'investigació, d'acord amb el seu propi Reglament de Règim Intern.  
l) Elegir i remoure, si és el cas, els representants del departament en les diferents comissions per aplicació de la legislació general, els presents Estatuts i les seues normes de desplegament.  
m) Executar, en l'àmbit de les seues competències, les operacions derivades de l'execució d'acords acollits a l'article 83 de la LOU, o les que se li assignen, per aplicació de la normativa que s'aplique.  
  
n) Proposar al rector l'assignació de complements retributius addicionals als professors que, durant un període limitat de temps, sobrepassen el límit màxim de la seua capacitat docent, d'acord amb el règim general del professorat de la UMH.  
o) Col·laborar amb la resta d'òrgans de govern i representació de la Universitat en l'exercici de les seues competències.  
p) Adoptar mesures de foment d'intercanvis internacionals i estades de professors i estudiants de postgrau i doctorat amb universitats, institucions i empreses d'altres països amb fins de formació, d'acord amb la programació general de la Universitat.  
q) Exercir les accions necessàries per a aconseguir els objectius descrits en l'article 2 a) d'estos Estatuts.  
r) Assumir qualssevol altres competències que li siguen expressament atribuïdes per la legislació aplicable, els presents Estatuts i les seues disposicions de desplegament, o les que li siguen assignades o delegades pel rector o el Consell de Govern».   
  
Trenta  
L'apartat 4 de l'article 31 queda redactat de la manera següent:   
«Article 31. Consell de l'Institut Universitari d'Investigació.  
4. Té atribuïdes, almenys, les competències següents:  
Assistir i assessorar el director en les seues funcions.   
L'assignació i coordinació dels professors necessaris per a impartir els programes de doctorat que tinga assignats, i dels seus substituts en cas d'absència o malaltia, així com els seus responsables.  
  
La programació de les activitats docents del curs, d'acord amb la programació general de les ensenyances de la Universitat acordada pel Consell de Govern.   
Supervisar la redacció de l'expedient de creació, modificació o supressió dels plans de postgrau que li corresponga impartir, per si mateix o en coordinació amb altres departaments o instituts universitaris d'investigació, la seua execució, i l'exercici de les funcions del corresponent coordinador.  
Informar, a sol·licitud del Consell de Govern, sobre la modificació dels plans d'estudis de postgrau i doctorat la impartició dels quals li corresponga.  
Informar, en els termes dels Estatuts, sobre la sol·licitud d'adscripció o no adscripció de professors a l'Institut.  
Promoure i executar la investigació, coordinant les iniciatives dels seus membres, d'acord amb el seu Reglament de Règim Interior, i donant-hi suport.  
Mantindre el registre de les activitats i de la producció científica, tècnica i artística dels membres del seu institut i col·laborar amb el secretari general de la Universitat en la redacció de la memòria anual de la UMH.  
Emetre, a sol·licitud del Consell de Govern, informes degudament documentats i relatius als llocs de la RLT de la Universitat ocupats pel personal docent i investigador de l'Institut, qualificats com a cobrir per funcionaris o laborals.  
Aprovar la distribució del pressupost assignat a l'Institut, vetlar per la seua adequada execució i rebre la rendició de comptes que presente el director.  
Vetlar pel bon ús dels recursos financers i les instal·lacions que es posen a la seua disposició per a permetre el desenrotllament de les activitats dels membres de l'Institut.  
Impulsar la millora contínua de la qualitat de les ensenyances i de la investigació en el seu àmbit.  
Establir criteris d'organització de la investigació i d'aplicació dels mitjans assignats a l'Institut, i informar en el procés de reconeixement de grups d'investigació que tinga o puga tindre.  
Proposar el nomenament de doctors honoris causa.  
Nomenar els membres de l'Institut que hagen de formar part en les comissions, per aplicació de la normativa en vigor i d'estos Estatuts.  
  
Executar, en l'àmbit de les seues competències, les operacions derivades de l'execució d'acords acollits a l'article 83 de la LOU, o les que se li assignen per aplicació de la normativa que s'aplique.  
Col·laborar amb la resta d'òrgans de govern i representació de la Universitat en l'exercici de les seues competències.  
Adoptar mesures de foment d'intercanvis internacionals i estades de professors i estudiants de postgrau, amb universitats, institucions i empreses d'altres països amb fins de formació, d'acord amb la programació general de la Universitat.  
Exercir en l'àmbit de les seues competències les accions necessàries per a aconseguir els objectius descrits en l'article 2 d'estos Estatuts.  
  
Les que els atorgue l'ordenament jurídic en vigor, els Estatuts, el rector i el Consell de Govern».  
  
Trenta-u   
La rúbrica i l'apartat 2 de l'article 32 queda redactat de la manera següent:  
«Article 32. Consell Assessor de centre específic.  
2. La seua composició, règim de funcionament i competències es regularan d'acord amb la Normativa General de Funcionament de Centres Específics de la UMH, acordada pel Consell de Govern i, específicament, en l'acord de creació del centre i en els convenis que l'afecten si és el cas».  
  
Trenta-dos  
Els apartats 2 i 4 de l'article 33 queden redactats de la manera següent:  
Article 33. El rector  
2. El rector serà elegit per la comunitat universitària per mitjà d'elecció directa i sufragi universal, lliure, secret i ponderat, entre els funcionaris en actiu del cos de catedràtics d'universitat que presten servicis en la UMH amb dedicació a temps complet, a través del corresponent procés electoral regulat en estos Estatuts. La duració del mandat del rector coincidirà amb la del període ordinari de govern de la universitat en què haja resultat electe, i podrà ser reelegit per una sola vegada, sense que es compute el mandat inferior als dos anys, als efectes de concórrer com a candidat a la reelecció. Cessarà en virtut del que disposen els articles 19 i 21 dels estatuts.  
  
4. Amb independència de les que li atribuïx la LOU, les competències del rector són:  
Exercir la direcció, el govern i la gestió de la Universitat, i la direcció del personal al seu servici, conforme a l'ordenament jurídic i als estatuts, aprovant per resolució les normes d'organització i funcionament no assignades expressament a un altre òrgan de la Universitat i garantint la seua aplicació per la resta d'òrgans de govern i representació de la Universitat.  
Representar la Universitat davant dels poders públics i qualsevol classe de persones físiques o jurídiques, entitats públiques o privades i els seus òrgans o dependències, sense una altra limitació que les derivades de les normes que li siguen d'aplicació, si és el cas, i interposar davant de les instàncies judicials o administratives els recursos que siguen necessaris, de la qual cosa haurà d'informar al Consell de Govern.  
Presidir els actes universitaris de la UMH a què assistisca en la seua condició de rector, amb l'excepció dels preceptes legals que corresponguen.  
Autoritzar formalment la convocatòria, presidir, aprovar l'orde del dia i dirigir els òrgans de govern i representació de la Universitat la presidència dels quals exercix per dret.  
Executar en nom seu o per delegació els acords dels òrgans de govern i representació d'àmbit general de la Universitat.  
Tutelar l'exercici de les competències d'execució dels acords i resolucions dels òrgans de govern, direcció i gestió, d'àmbit particular de la Universitat, vetlant, amb el suport del Consell de Govern, perquè s'ajusten a les línies programàtiques establides en cada cas pel Consell de Govern i en l'article 20 de la LOU.  
Convocar, per resolució, eleccions als òrgans de govern i representació de la Universitat en els termes que la normativa i els estatuts establisquen.  
Nomenar i cessar els òrgans unipersonals en funció del que s'establix en la normativa que els siga aplicable i en els estatuts, i nomenar i cessar lliurement els que li corresponguen, en exercici de les seues pròpies competències i d'acord amb els Estatuts. En este últim cas en determinarà el nombre, la denominació, les competències i la resta de drets que els puguen correspondre.  
Nomenar els funcionaris i subscriure els contractes del personal que haja de prestar servicis en la Universitat.  
Expedir, en nom del rei, els títols que tinguen caràcter oficial i validesa en tot el territori nacional i en nom de la Universitat qualsevol classe de títols i diplomes.  
Atorgar el nomenament de doctor honoris causa i imposar les distincions, els honors i els premis de la Universitat.  
Subscriure i denunciar convenis de col·laboració i cooperació amb altres universitats, administracions, persones físiques o jurídiques, públiques o privades, i autoritzar l'ús de la denominació i dels emblemes de la Universitat.  
Convocar els processos selectius d'accés i provisió de places del personal de la Universitat.  
Nomenar els membres dels tribunals i de les comissions de selecció per a l'accés i provisió de places de personal docent, investigador i d'administració i servicis, així com els membres de la Comissió de Reclamacions, d'acord amb la normativa que els siga aplicable, si és el cas, i els presents Estatuts.  
Exercir la direcció superior sobretot el personal que preste servicis en la Universitat, així com sobre tots els membres de la comunitat universitària, adoptar les decisions disciplinàries que la legislació vigent no atribuïsca a un altre òrgan i assumir les competències i potestats administratives que no s'hagen atribuït expressament a altres òrgans.  
  
Aprovar les modificacions pressupostàries d'acord amb la normativa que siga aplicable.  
Contractar en nom de la Universitat, exercint d'òrgan de contractació, autoritzar gastos i ordenar pagaments, i exercir les accions necessàries per a l'execució dels pressupostos de la Universitat, en els termes que s'establisquen reglamentàriament.  
Resoldre els recursos d'alçada contra les resolucions i els acords dels restants òrgans de la Universitat, dels quals és superior jeràrquic, i els recursos de reposició i revisió contra les seues resolucions, esgotant la via administrativa.  
Ordenar l'exercici de les accions jurisdiccionals, administratives i economicoadministratives, i resoldre, si és procedent, sotmetre's a arbitratge, i apoderar, si és procedent, advocats i procuradors, excepte quan s'exercisquen contra altres òrgans de les administracions públiques, situació que requerirà l'aprovació del Consell de Govern.  
Les competències anteriorment descrites podran ser objecte de delegació o desconcentració, que podrà ser avocable o revocable en qualsevol moment d'acord amb la legislació estatal o autonòmica.  
Dimitir irrevocablement, i ser substituït pel vicerector que corresponga segons el seu nomenament.  
Convocar eleccions a rector en els termes establits per la llei, per estos Estatuts i per la normativa vigent.  
Totes aquelles altres que assenyalen la LOU i estos Estatuts, així com les que no siguen expressament atribuïdes a altres òrgans.  
  
  
Trenta-tres  
L'apartat 1 de l'article 34 queda redactat de la manera següent:  
«Article 34. Els vicerectors  
1. Els vicerectors, en un nombre màxim de dotze, seran nomenats pel rector mitjançant una resolució, entre els professors doctors de la Universitat. A l'empara de les competències que els delegue, desenrotllaran les línies estratègiques i programàtiques que aprove el Consell de Govern, segons les directrius del rector, i dins de les corresponents àrees d'activitat que concernisquen a la seua denominació d'acord amb el Reglament de Govern, Representació i Administració de la Universitat».  
  
  
Trenta-quatre  
Els apartats 1 i 3 de l'article 35 queden redactats de la manera següent:  
«Article 35. El secretari general de la Universitat.  
1. El secretari general serà nomenat pel rector entre funcionaris públics que presten servicis en la UMH, pertanyents a cossos o escales per a l'ingrés en els quals s'exigisca estar en possessió del títol de doctor, llicenciat, enginyer, arquitecte o equivalent i exercirà les seues funcions d'acord amb la normativa general que li siga aplicable, la qual cosa s'establix en els estatuts i en les normes que se'n deriven.  
3. El secretari general podrà proposar al rector per al seu nomenament, almenys, un vicesecretari general, que col·laborarà amb ell i el substituirà en cas d'absència, vacant o malaltia, i que haurà de reunir els mateixos requisits establits per al secretari general».  
  
Trenta-cinc  
L'apartat 1 de l'article 36 queda redactat de la manera següent:   
«Article 36. El gerent.  
1. El gerent serà proposat pel rector i nomenat per este, d'acord amb el Consell Social, atenent criteris de competència professional i experiència. Es dedicarà a temps complet a les funcions pròpies del seu càrrec i no podrà exercir funcions docents. El seu cessament es produirà a petició pròpia o per decisió del rector, d'acord amb el Consell Social».  
  
  
Trenta-sis   
L'article 40 queda redactat de la manera següent:   
«Article 40. Degà de facultat i director d'escola  
1. El degà de facultat o el director d'escola exercix la representació de la facultat o l'escola, presidix la seua Junta de Facultat o Escola, la seua Junta de Govern, i exercix les funcions de govern ordinari del centre. Serà nomenat pel rector a proposta de la Junta de Facultat o Escola Universitària. La duració del mandat del degà o director coincidirà amb la del període ordinari de govern en què haja resultat electe.  
  
2. El degà o director serà elegit per la Junta de Facultat o Escola entre els membres d'esta que siguen professors amb vinculació permanent a la Universitat, i que formalment presenten la seua candidatura d'acord amb el procediment establit en el títol IV. El sistema d'elecció del degà o director serà l'establit en l'article 93 dels estatuts.  
  
3. El seu cessament es regularà per l'article 19 dels Estatuts i la seua remoció a través de la moció de censura corresponent, per acord de la majoria absoluta del Consell de Govern o de la Junta de Facultat o Escola, avalada almenys per un terç dels membres del Consell de Govern o un terç dels membres de la Junta de Facultat o Escola, d'acord amb el que establix l'article 41 dels Estatuts.  
4. Exercirà les seues funcions d'acord amb la normativa que se li aplique, els Estatuts i el Reglament de Règim Interior de la seua facultat o escola i amb les competències següents:  
Representar en nom del rector la facultat o escola.  
Exercir les funcions de direcció i gestió ordinària de la facultat o escola, executar els acords de la seua Junta de Facultat o Escola i de la Junta de Govern, així com els dels òrgans de govern i representació d'àmbit general de la Universitat.  
Proposar al rector el nomenament dels vicedegans o subdirectors d'escola i del secretari d'acord amb les denominacions, funcions i competències que els assigne i en el nombre que s'establisca en Reglament de Govern, Representació i Administració de la Universitat.  
  
Executar, en nom de la facultat o escola, els seus pressupostos d'acord amb la distribució acordada per la seua Junta de Facultat o Escola.  
Organitzar les ensenyances adscrites a la facultat o escola i els mitjans assignats a esta.  
Establir d'acord amb la Junta de Govern de la facultat o escola, els criteris específics de coordinació amb els directors de departament, i els continguts de totes les assignatures de les corresponents titulacions, a l'efecte de complir les directrius generals d'estos i les que establisca la Universitat en l'àmbit de les seues competències.  
  
Contribuir a la resolució dels possibles conflictes entre departaments i facultats o escoles.  
Convocar eleccions a Junta de Facultat o Escola i a la Junta de Govern d'esta, en els termes que siguen procedents segons els estatuts.  
  
Col·laborar amb el secretari general de la UMH en la redacció de la Memòria Anual de la Universitat.  
Responsabilitzar-se de les instal·lacions que la Universitat pose a disposició del centre per a desenrotllar-hi les ensenyances oficials adscrites i, en particular, de l'ús que autoritze d'estes al marge de les anteriors.  
Exercir aquelles competències que s'establisquen en la normativa que se li aplique, els estatuts, el Reglament de Règim Interior de la facultat o escola i no hagen sigut atribuïdes a altres òrgans de govern i representació en l'àmbit de les seues competències».  
  
Trenta-set  
L'apartat 1 de l'article de l'article 41 queda redactat de la manera següent:  
«Article 41. Moció de censura al degà o director  
1. El degà de facultat o director d'escola cessarà per remoció i serà substituït pel professor amb vinculació permanent a la Universitat que, després d'haver presentat per escrit i davant del rector la sol·licitud de moció de censura constructiva en contra de l'actual degà o director, avalada almenys per un terç dels membres de la corresponent Junta de Facultat o Escola o un terç dels membres del Consell de Govern, aconseguisca que siga aprovada per la majoria absoluta del Consell de Govern o la majoria absoluta de la Junta de Facultat o Escola».  
  
  
Trenta-huit  
L'article 42 queda redactat de la manera següent:  
«Article 42. director de departament universitari  
1. El director de departament exercix la seua representació, presidix el Consell del Departament i el seu Consell de Direcció, i exercix les funcions del seu govern ordinari. És nomenat pel rector a proposta del Consell de Departament. La duració del mandat del director coincidirà amb la del període ordinari de govern en què haja resultat electe.  
  
2. Serà elegit pel Consell de Departament entre els candidats que siguen professors doctors amb vinculació permanent a la Universitat adscrits a este, que formalment presenten la seua candidatura i d'acord amb el procediment establit, a este efecte, en el títol IV dels estatuts.  
  
3. Cessarà en virtut del que establix l'article 19 dels Estatuts, o per remoció pel Consell de Departament, que requerirà la majoria absoluta dels seus membres a petició, almenys, d'una tercera part del total dels seus membres.  
4. Exercirà les seues funcions d'acord amb la normativa, els estatuts i el Reglament de Règim Interior del departament, amb les competències següents:  
Exercir la representació del departament en nom del rector.  
Exercir les funcions de direcció i gestió ordinària del departament, executant els acords dels seus consells, així com els dels òrgans de govern i representació d'àmbit general de la Universitat que l'afecten.  
  
Proposar al rector el nomenament del subdirector i del secretari del departament d'acord amb les denominacions, funcions i competències que els assigne i en el nombre que s'establisca en el Reglament de Govern, Representació i Administració de la Universitat.  
  
d. Executar, en nom del departament, els seus pressupostos d'acord amb la distribució acordada pel seu Consell de Departament.  
  
Assignar la docència en les assignatures adscrites al departament.  
Organitzar la investigació del departament, la docència assignada a este i els mitjans que tinga destinats per als dits fins.  
Supervisar el desenrotllament dels programes de les assignatures adscrites al departament a través dels seus professors responsables, dins de l'organització de les corresponents facultats i escoles.  
Contribuir a la resolució dels possibles conflictes entre departaments i facultats o escoles en la planificació i desenrotllament de les ensenyances que tinga assignades.  
Convocar eleccions al Consell de Departament i al Consell de Direcció.  
Responsabilitzar-se de les instal·lacions que la Universitat pose a disposició del departament per a exercir-hi les seues funcions, i en particular de l'ús autoritzat d'estes al marge de les anteriors.  
Col·laborar amb el secretari general de la UMH en la redacció de la Memòria Anual de la Universitat.  
Exercir en l'àmbit de les seues competències les accions necessàries per a aconseguir els objectius descrits en article 2 a) d'estos Estatuts.  
  
Exercir aquelles competències que s'establisquen en la normativa que li siga aplicable, els estatuts i les que corresponguen als departaments i no hagen sigut atribuïdes expressament a altres òrgans de govern i representació, dins de l'àmbit de les seues competències».  
  
Trenta-nou  
L'apartat 1 de l'article 43 queda redactat de la manera següent:  
«Article 43. director de l'Institut Universitari d'Investigació.  
1. El director de l'Institut Universitari d'Investigació exercix la seua representació, presidix el seu Consell i exercix les funcions del seu govern ordinari. És nomenat pel rector, per designació d'entre els doctors adscrits a este, oïts els membres del seu Consell. La duració del seu mandat coincidirà amb la del període ordinari de govern en què haja resultat nomenat».  
  
Quaranta  
La rúbrica i l'apartat 1 de l'article 44 queden redactats de la manera següent:  
«Article 44. director de centre específic i de centre en l'estranger  
  
1. El director de centre específic i de centre en l'estranger exercix la seua representació, en nom del rector i exercix el seu govern ordinari. És nomenat i cessat pel rector, d'acord amb els termes legalment establits».  
  
Quaranta-u  
L'apartat 2 de l'article 45 queda redactat de la manera següent:  
«Article 45. Vicedegà de facultat i subdirector d'escola, subdirector de departament universitari i subdirector de l'Institut Universitari d'Investigació  
2. Els vicedegans de facultat o subdirectors d'escola seran nomenats pel rector, a proposta del degà o director, entre els professors amb vinculació permanent que pertanguen al corresponent centre. El seu nombre i denominació seran acordats pel Consell de Govern.   
  
El subdirector de departament serà nomenat pel rector, a proposta del director del departament corresponent, entre els professors doctors amb vinculació permanent a la Universitat adscrits a este, de conformitat amb el que establixen els presents Estatuts, així com la seua normativa de desplegament, i exerciran les funcions descrites en el seu nomenament, sota la direcció del Departament.   
El subdirector de l'Institut Universitari d'Investigació serà nomenat pel rector, a proposta del director de l'Institut Universitari d'Investigació corresponent, entre els doctors adscrits a este, de conformitat amb el que establixen els presents Estatuts, així com la seua normativa de desplegament i exercirà les funcions descrites en el seu nomenament, sota la direcció de l'Institut».  
  
Quaranta-dos  
La rúbrica i l'apartat 2 de l'article 46 queden redactats de la manera següent:   
«Article 46. Secretari de Facultat o d'Escola, secretari de Departament Universitari, secretari d'Institut Universitari d'Investigació i secretari de centre específic  
2. Seran nomenats pel rector, a proposta del degà o director d'Escola, director de Departament, director d'Institut Universitari d'Investigació o director de centre, d'entre els professors a temps complet adscrits al corresponent centre, departament o institut».  
  
Quaranta-tres  
L'article 48 queda redactat de la manera següent:   
«Article 48. Estructura i composició  
1. El personal docent i investigador de la UMH estarà format, almenys, per funcionaris dels cossos docents universitaris i per personal contractat en règim laboral per a la realització de tasques docents i/o d'investigació.   
2. El personal docent i investigador de la UMH s'estructura en els grups següents:  
A) Professorat dels cossos docents universitaris, integrat per:  
  
a) Catedràtics d'universitat.  
b) Professors titulars d'universitat.  
c) Catedràtics d'escoles universitàries.  
d) Professors titulars d'escoles universitàries.  
B) Personal docent i investigador contractat en règim laboral, a través de les modalitats específiques de l'àmbit universitari següents:   
  
Professor contractat doctor.  
Professor ajudant doctor.  
Professor col·laborador.  
Ajudant.  
Professor associat.  
Professor visitant.  
Així mateix, formaran part del personal docent i investigador de la UMH el personal amb labor assistencial de les institucions sanitàries concertades per esta universitat en règim funcionarial o laboral.   
A més de les figures anteriorment establides, la UMH podrà nomenar professors emèrits d'entre els professors jubilats que hagen pertangut als cossos docents universitaris i prestat servicis destacats a la Universitat.   
Els contractes de professor emèrit tindran una duració determinada i eventual pròrroga. El nomenament de professor emèrit el farà el rector a proposta del Consell de Govern.  
Els professors emèrits no podran exercir cap càrrec acadèmic universitari, ni participar en els processos d'elecció d'estos, si bé podran realitzar tot tipus de col·laboracions amb la Universitat, podent assignar-los obligacions docents i de permanència diferents dels règims de dedicació de la resta del professorat.   
C) Altre personal docent i investigador.  
a) La UMH podrà contractar en règim laboral personal investigador predoctoral en formació i personal investigador amb el títol de doctor o equivalent, en els termes establits en la normativa aplicable i sempre que siga perceptora de fons el destí dels quals incloga la contractació del dit personal.  
El personal investigador doctor podrà col·laborar en la docència, dins dels límits establits per la legislació vigent.  
b) Igualment, la UMH podrà contractar, per obra o servici determinat, personal docent, tècnic o investigador, a través de programes nacionals o autonòmics específics, o per al desenrotllament de projectes d'investigació científica, tècnica o artística, d'innovació pedagògica, transferència del coneixement, encàrrecs docents especialitzats i altres activitats acadèmiques de caràcter temporal, en els termes que preveu la legislació vigent i d'acord amb les normes que aprove el Consell de Govern.  
c) A més, la Universitat podrà contractar un altre tipus de personal per mitjà de les figures contractuals que la legislació permeta i de les que la UMH puga dotar-se en virtut de la seua autonomia».   
  
Quaranta-quatre  
L'apartat 3 de l'article 49 queda redactat de la manera següent:  
«Article 49. Relació de llocs de treball del personal docent i investigador.  
3. Correspon al Consell de Govern aprovar el procediment per a cobrir les necessitats urgents de docència sobrevingudes durant el curs acadèmic, d'acord amb la normativa vigent».  
  
Quaranta-cinc  
S'introduïx un nou article amb la redacció següent:  
Article 49.bis. Mobilitat.   
La UMH fomentarà la mobilitat del seu personal docent i investigador, a fi de millorar el seu desenrotllament professional, així com contribuir al progrés social. Amb este fi podrà subscriure els oportuns convenis amb altres universitats, centres públics o privats d'investigació, empreses i parcs científics i tecnològics.  
  
Quaranta-sis  
S'introduïx un nou article amb la redacció següent:  
«Article 49.ter. Retribucions addicionals.  
El Consell Social, a proposta del Consell de Govern, podrà acordar l'assignació singular i individual de retribucions addicionals al professorat per l'exercici de les funcions següents: docència, investigació, desenrotllament tecnològic, transferència de coneixements i gestió, una vegada realitzats els processos d'avaluació que s'establisquen i dins dels límits fixats, amb este fi, per la Comunitat Valenciana. Tot això, sense perjuí, de les retribucions addicionals de caràcter nacional que establisca el Govern».  
  
Quaranta-set  
La rúbrica de la secció II del capítol I del títol III queda redactada de la manera següent:  
«SECCIÓ II. PROFESSORAT DELS COSSOS DOCENTS UNIVERSITARIS»  
  
Quaranta-huit   
L'article 50 queda redactat de la manera següent:  
«Article 50. Concursos d'accés  
1. La Universitat convocarà els concursos d'accés per a les places corresponents als cossos docents universitaris que hagen sigut aprovades i estiguen dotades en l'estat de gastos del pressupost.  
2. La convocatòria per a la provisió de places dels cossos docents universitaris es realitzarà per resolució rectoral. En esta es farà constar, almenys, les places objecte de concurs, la categoria del cos, l'àrea de coneixement a què pertany i, si és el cas, les activitats docents i investigadores referides a una matèria que es cursen per a l'obtenció de títols de caràcter oficial que haurà de realitzar qui obtinga la plaça, així com les bases per les quals ha de regir-se l'oportú concurs, que hauran de contindre, almenys, els requisits que han de complir els candidats, les característiques de les sol·licituds i els terminis per a estes, la composició de la comissió jutjadora i les normes sobre presentació de documents i sobre nomenaments.   
3. Les convocatòries es publicaran en el Boletín Oficial del Estado i en el Diari Oficial de la Comunitat Valenciana, i en estes s'indicaran, almenys, les característiques de cada plaça, la composició de la comissió que resoldrà el concurs d'accés, els terminis, termes i fases de desenrotllament dels concursos i els criteris per a la seua adjudicació.   
4. Els concursos d'accés a places dels cossos docents universitaris es regiran per les normes establides en els presents Estatuts, i es garantirà la igualtat d'oportunitats i el respecte als principis de mèrit i capacitat.  
  
Els concursos es desenrotllaran en sessió pública i constaran, com a màxim, de tres proves, en què la comissió valorarà l'historial acadèmic, docent i investigador del candidat i el seu projecte docent i investigador, així com les seues capacitats per a l'exposició i el debat en la corresponent matèria o especialitat. Amb anterioritat al començament de cada prova, la comissió publicarà els criteris de valoració de cada una.  
Les comissions duran a terme una valoració motivada de l'adequació de cada candidat a la plaça objecte del concurs, amb expressió del nombre de vots i de la puntuació numèrica obtinguda en cada un dels aspectes avaluats.  
5. La proposta de provisió de places es realitzarà en el termini màxim de 30 dies hàbils a partir de la data del començament de les proves.   
Les comissions proposaran al rector, motivadament i amb caràcter vinculant, una relació de tots els concursants que hagen obtingut, almenys, tres vots favorables, per orde de preferència per al seu nomenament. En cap cas es podran proposar un nombre més gran de candidats que places concursades. El procés podrà concloure amb la decisió motivada de la Comissió de no proveir les places convocades.  
  
Quaranta-nou  
L'article 51 queda redactat de la manera següent:  
«Article 51. Comissions dels concursos d'accés  
1. Les comissions que han de resoldre els concursos d'accés estaran formades per cinc membres, funcionaris dels cossos docents universitaris d'igual, equivalent o superior categoria a la de la plaça convocada, nomenats, a proposta del rector, per acord del Consell de Govern. Estos membres hauran de pertànyer a una de les àrees acadèmiques, aprovades pel Consell de Govern, en què s'incloga l'àrea de coneixement de la plaça objecte de concurs i, almenys, dos d'ells seran de l'àrea de coneixement a què corresponga la dita plaça o a alguna de les seues àrees afins.  
2. Les comissions encarregades de resoldre els concursos d'accés de places de funcionaris docents universitaris vinculades a servicis assistencials d'institucions sanitàries estaran integrades, a més, per dos membres designats per la institució sanitària competent, en els termes previstos per les disposicions vigents.  
3. En tot cas, la composició de les comissions haurà d'ajustar-se als principis d'imparcialitat i professionalitat dels seus membres, i es procurarà una composició equilibrada entre dones i hòmens. Tots els membres de la comissió han de tindre la necessària aptitud científica i docent i hauran de reunir els requisits indicats en l'article 57.2 de la LOU».  
  
Cinquanta  
La rúbrica i els apartats 1,3 i 4 de l'article 52 queden redactats de la manera següent:  
«Article 52. Reclamacions en els concursos d'accés  
1. Els candidats podran presentar reclamació degudament motivada davant del rector de la Universitat contra la proposta de la corresponent comissió del concurs d'accés.   
3. La Comissió de Reclamacions examinarà l'expedient relatiu al concurs per a vetlar per les garanties establides i ratificarà o no la proposta reclamada en el termini màxim de 3 mesos, i després el rector dictarà la resolució d'acord amb la proposta de la comissió, que esgota la via administrativa. El transcurs del termini establit sense resoldre s'entendrà com a rebuig de la reclamació presentada.  
4. La Comissió de Reclamacions estarà formada per set catedràtics d'universitat pertanyents a diversos àmbits de coneixement amb àmplia experiència docent, investigadora i de gestió, amb els seus corresponents suplents nomenats pel rector, a proposta del Consell de Govern».  
  
  
Cinquanta-u  
La rúbrica de la secció III del capítol I del títol III queda redactada de la manera següent:  
«SECCIÓ III. DEL PERSONAL DOCENT I INVESTIGADOR CONTRACTAT».  
  
Cinquanta-dos  
L'article 55 queda redactat de la manera següent:  
«Article 55. Concursos de selecció  
1. La Universitat convocarà els concursos de selecció per a les places de la RLT que corresponguen a personal contractat. Els corresponents contractes podran ser de duració limitada o de caràcter indefinit.  
2. El procediment, requisits i criteris per a la selecció del personal docent i investigador contractat seran els establits en la normativa de la Comunitat Valenciana, així com en les normes que dicte el Consell de Govern.  
La resolució dels concursos de provisió de places de personal docent i investigador contractat es durà a terme amb la proposta de la comissió de selecció respectiva, que resoldrà i elevarà el rector perquè procedisca, si és el cas, al nomenament.  
El Consell de Govern aprovarà la normativa de contractació i els criteris generals d'avaluació basant-se en els principis constitucionals d'igualtat, mèrit i capacitat. En esta normativa s'establirà també el procediment de resolució de recursos i reclamacions que es puguen interposar durant el procediment de selecció i contra la resolució del concurs.  
  
Les convocatòries es publicaran en el Diari Oficial de la Comunitat Valenciana i en el BOUMH.  
3. Després de la proposta de la comissió de selecció, el rector nomenarà els candidats proposats com a professors o investigadors i subscriurà els corresponents contractes, d'acord amb el que establix el Règim General de Personal Docent i Investigador de la UMH».  
Cinquanta-tres  
L'article 56 queda redactat de la manera següent:  
«Article 56. Comissions de selecció.  
1. Les comissions que efectuen la selecció del professorat contractat de la UMH seran nomenades pel rector i estaran constituïdes per cinc membres titulars i els seus corresponents suplents, tots ells funcionaris de carrera dels cossos docents universitaris que tinguen el títol de doctor. Tres d'ells hauran de pertànyer a l'àrea de coneixement de la plaça convocada o a alguna de les àrees científicament afins.  
  
2. La composició de les comissions haurà d'ajustar-se als principis d'imparcialitat i professionalitat dels seus membres».  
  
Cinquanta-quatre   
L'article 57 queda redactat de la manera següent:  
«Article 57. Impugnació de les contractacions  
Contra la proposta de les comissions de selecció, els candidats podran presentar recurs d'alçada davant del rector, d'acord amb el que establixen les normes que regixen el procediment administratiu comú».   
  
Cinquanta-cinc  
L'apartat 1 de l'article 58 queda redactat de la manera següent:  
«Article 58. El Règim General del Personal Docent i Investigador de la UMH  
1. El personal docent i investigador, funcionari i contractat, es regirà per la LOU, les seues normes de desplegament, la legislació estatal i autonòmica sobre funcionaris i la normativa laboral, en allò que els siga aplicable, els presents Estatuts i el Reglament General del Personal Docent i Investigador de la UMH».  
  
Cinquanta-sis  
L'article 61 queda redactat de la manera següent:  
«Article 61. Naturalesa i funcions  
El personal d'administració i servicis de la UMH constituïx el sector de la comunitat universitària a què corresponen les funcions de suport, assistència i assessorament a les autoritats acadèmiques, l'exercici de la gestió i administració, particularment en les àrees de recursos humans, organització administrativa, assumptes econòmics, informàtica, arxius, biblioteques, informació, servicis generals, servicis cientificotècnics, així com el suport a la investigació i la transferència de tecnologia i a qualssevol altres processos de gestió administrativa i de suport que es determine que es necessari per a la Universitat en el compliment dels seus objectius».   
  
Cinquanta-set  
L'apartat 3 de l'article 63 queda redactat de la manera següent:  
«Article 63. Relació de llocs de treball  
3. La Relació de llocs de treball de la UMH comprendrà, almenys, la denominació dels llocs, els grups de classificació professional, els cossos o escales, si és el cas, que estiguen adscrits, els sistemes de provisió i les retribucions complementàries».  
  
Cinquanta-huit  
L'apartat 2 de l'article 65 queda redactat de la manera següent:  
«Article 65. Selecció  
2. Els sistemes de selecció de les places vacants en les diferents escales i categories del personal d'administració i servicis seran determinats pel Consell de Govern, a proposta del gerent, prèvia negociació amb els diferents òrgans de representació del personal d'administració i servicis. Les convocatòries de les proves selectives seran rubricades pel rector i es publicaran en el Diari Oficial de la Comunitat Valenciana i en el BOUMH».  
  
Cinquanta-nou  
S'introduïx un nou article amb la redacció següent:  
«Article 68 bis. Formació i mobilitat   
1. La UMH, a través de la Gerència, fomentarà la formació permanent del personal d'administració i servicis, i així facilitarà que este personal puga seguir programes que augmenten les seues habilitats i competències professionals.   
2. La UMH promourà les condicions perquè el personal d'administració i servicis puga exercir les seues funcions en altres universitats i institucions, per mitjà de la formalització dels corresponents convenis que garantisquen este dret atenent el principi de reciprocitat».  
  
  
Seixanta  
L'article 71 queda redactat de la manera següent:  
«Article 71. Estudiants  
Són estudiants de la UMH els membres de la comunitat universitària descrits en els epígrafs l), m), n) i o) de l'article 9 dels presents Estatuts».  
  
Seixanta-u  
Els apartats 2 i 3 de l'article 72 queden redactats de la manera següent:  
«Article 72. Drets dels estudiants  
2. Tots els estudiants de la UMH, en virtut del que establix la legislació vigent, tindran els drets següents:  
a) A una formació acadèmica de qualitat, que fomente l'aprenentatge de les competències que corresponguen als estudis elegits i incloga coneixements, habilitats, actituds i valors; en particular els valors propis d'una cultura democràtica i del respecte als altres i a l'entorn.  
  
b) A la igualtat d'oportunitats, el respecte de la seua intimitat, imatge pròpia i a la no-discriminació per raons d'edat, sexe, raça, nacionalitat, discapacitat, llengua, religió, creences, opinió, orientació sexual, identitat de gènere o qualsevol altra condició o circumstància personal o social en l'accés a la Universitat, ingrés en els centres, permanència en la Universitat i exercici dels seus drets acadèmics.   
  
c) A l'orientació i informació per la Universitat sobre els seus drets i deures com a membres de la comunitat universitària, així com sobre totes les activitats que els afecten.  
d) A una atenció i a un disseny raonable de les activitats acadèmiques, en la mesura de les disponibilitats organitzatives i pressupostàries de la Universitat, que faciliten la conciliació dels estudis amb la vida laboral i familiar.  
e) A assistir a les classes i participar de manera activa en totes les activitats docents.  
f) A l'assessorament i assistència per part de professors, tutors i servicis d'atenció a l'estudiant, de conformitat amb el que disposa la legislació vigent.  
g) A la informació i orientació vocacional, acadèmica i professional, així com a l'assessorament per part de la Universitat sobre les activitats d'esta que els afecten, i, en especial, sobre activitats d'extensió universitària, allotjament universitari, esportives i altres àmbits de vida saludable, i la seua transició al món laboral.  
h) A ser informat de les normes de la Universitat sobre l'avaluació i el procediment de revisió de qualificacions.   
i) A una avaluació objectiva i, sempre que siga possible, contínua, basada en una metodologia activa de docència i aprenentatge.   
j) A obtindre reconeixement acadèmic per la seua participació en activitats universitàries culturals, esportives, de representació estudiantil, solidàries i de cooperació en els termes que preveu la normativa vigent i d'acord amb el procediment establit per la Universitat.  
  
k) A la validació, a efectes acadèmics, de l'experiència laboral o professional, d'acord amb les condicions que fixe la Universitat.  
l) A participar en els programes de mobilitat, nacional o internacional, en el marc de la legislació vigent.  
m) A conéixer i participar en les activitats d'orientació professional i inserció laboral que organitze o concerte la Universitat.  
n) A fer els exàmens i proves d'avaluació en qualsevol de les llengües oficials de la Comunitat Valenciana.  
o) A participar en les avaluacions de qualitat de l'ensenyança i els servicis a través de les vies que s'establisquen.  
p) A l'ús d'instal·lacions acadèmiques adequades que permeten el normal desenrotllament dels seus estudis, amb atenció específica a les persones amb necessitats especials.  
q) A rebre formació sobre prevenció de riscos i a disposar dels mitjans que garantisquen la seua salut i seguretat en l'exercici de les seues activitats d'aprenentatge.   
r) A l'accés al sistema d'ajudes, beques, exempcions i crèdits, d'acord amb els criteris que fixe la legislació vigent, i a participar en els òrgans que hagen d'atorgar-los, així com a la portabilitat de beques i ajudes de les convocatòries nacionals, i les pròpies de la Universitat en els termes reglamentàriament establits.  
s) A l'accés a la formació universitària al llarg de la vida.  
t) A la seua incorporació en les activitats de voluntariat i participació social, cooperació al desenrotllament i altres de responsabilitat social que organitze la Universitat.  
u) A la llibertat d'expressió, de reunió i d'associació en l'àmbit universitari, exempta de tota discriminació directa i indirecta, com a expressió de la coresponsabilitat en la gestió educativa i del respecte proactiu a les persones i a la institució universitària.  
v) A estar representats en els òrgans de govern i representació de la Universitat, sent electors i elegibles per als càrrecs que corresponguen als estudiants, en la forma prevista en estos Estatuts i les seues normes de desplegament.  
w) A ser informats i a participar de manera coresponsable en l'establiment i funcionament de les normes de permanència de la Universitat.  
x) A rebre un tracte no sexista i que es respecten els principis d'igualtat establits en la llei.  
y) Al reconeixement de l'autoria dels treballs elaborats durant els seus estudis.  
z) I tots aquells drets reconeguts en la legislació vigent, així com en les normes pròpies de la Universitat.  
3. La UMH establirà els procediments adequats per a garantir l'exercici dels drets dels estudiants previstos en els presents Estatuts i aquells altres que, en la seua condició de tals i d'acord amb la naturalesa de les respectives ensenyances, li reconega la legislació vigent. En els dits procediments es preveuran els mecanismes, accions i adaptacions metodològiques, temporals o espacials que resulten necessàries en cada cas perquè els estudiants amb discapacitat puguen exercir-los en igualtat de condicions que la resta d'estudiants».  
  
  
Seixanta-dos  
L'article 73 queda redactat de la manera següent:  
«Article 73. Deures dels estudiants  
Són deures dels estudiants de la UMH:  
a) L'estudi i la participació activa en les activitats acadèmiques que ajuden a completar la seua formació.  
b) Respectar els membres de la comunitat universitària, així com el personal de les entitats que col·laboren o presten servicis en la Universitat.  
c) Cuidar i usar degudament els béns, equips, instal·lacions o recinte de la Universitat o d'aquelles entitats col·laboradores amb esta.  
  
d) No utilitzar procediments fraudulents en les proves d'avaluació o en documents oficials de la Universitat ni cooperar-hi.  
e) Participar de manera responsable en les activitats universitàries i cooperar al normal desenrotllament d'estes.  
f) Conéixer i complir els Estatuts, així com les altres normes de la Universitat.  
g) Conéixer i complir les normes internes sobre seguretat i salut, especialment les que es referixen a l'ús de laboratoris de pràctiques i entorns d'investigació.  
h) Respectar el nom, els símbols i els emblemes de la Universitat o dels seus òrgans, així com el seu degut ús.  
i) Respectar els actes acadèmics de la Universitat.  
j) Exercir i promoure activament la no-discriminació per raó d'edat, sexe, raça, religió, orientació sexual i identitat de gènere o discapacitat o qualsevol altra condició o circumstància personal dels membres de la comunitat universitària, del personal de les entitats col·laboradores o que presten servicis en la Universitat.  
k) Exercir, si és el cas, les responsabilitats pròpies del càrrec de representació per al qual hagen sigut elegits o designats.  
l) Informar els seus representats de les activitats i de les resolucions dels òrgans col·legiats en què participa, així com de les seues actuacions, amb la reserva i discreció que s'establisquen en els dits òrgans.  
m) Participar de manera activa i responsable en les reunions dels òrgans col·legiats per als quals hagen sigut elegits.  
n) Contribuir a la millora dels fins i funcionament de la Universitat.  
o) Qualsevol altre deure que li siga assignat en els presents Estatuts i les seues normes de desplegament».  
  
Seixanta-tres  
L'apartat 1 de l'article 74 queda redactat de la manera següent:  
«Article 74. Delegació d'Estudiants de la UMH  
1. La Delegació d'Estudiants de la UMH és l'òrgan col·legiat específic que exercix la representació de tots els seus estudiants compresos en els epígrafs l), m) i n) de l'article 9 dels presents Estatuts. Està formada per tots els delegats elegits en les ensenyances oficials de grau, màster i doctorat de la UMH i els representants dels estudiants en el Consell de Govern».  
  
Seixanta-quatre  
L'apartat 1 de l'article 75 queda redactat de la manera següent:  
«Article 75. Delegació d'Estudiants de centre  
1. La Delegació d'Estudiants de centre (facultat o escola), la direcció de la qual exercix el delegat d'Estudiants del centre, és l'òrgan col·legiat específic que exercix la representació d'estos en una facultat o escola de la UMH. Està formada pels delegats i subdelegats dels diversos cursos que integren els estudis oficials adscrits al centre».  
  
  
Seixanta-cinc  
Els apartats 2 i 4 de l'article 77 queden redactats de la manera següent:  
«Article 77. Delegat d'Estudiants de centre (facultat o escola)  
  
2. Serà elegit entre els delegats i pels delegats i subdelegats dels diversos cursos que integren els estudis oficials adscrits al centre, segons el que s'establix en estos Estatuts.  
4. Cada titulació oficial de la UMH disposarà d'un delegat elegit entre i pels delegats i subdelegats dels diversos cursos d'esta, segons el que s'establix en els Estatuts».  
  
Seixanta-sis  
L'article 80 queda redactat de la manera següent:  
«Article 80. Eleccions per a cobrir vacants d'òrgans col·legiats  
  
Durant el període de govern ordinari de la Universitat es realitzaran els mínims processos electorals necessaris per a cobrir les vacants que es produïsquen d'acord amb els Estatuts, o a causa dels reajustaments del nombre dels seus membres que resulte d'aplicar els percentatges que corresponen als diferents col·lectius, a més del que s'establix a este efecte en els articles 19, 20 i 21 dels Estatuts. Tots els processos s'atindran a les consideracions següents:  
Les vacants dels membres nats es cobriran pels seus substituts reglamentaris.  
Les vacants dels membres del Consell Social en el Consell de Govern es cobriran d'acord amb la normativa que els siga aplicable.  
  
Les vacants dels representants del Consell de Govern en el Consell Social es cobriran en la següent sessió d'este.  
Les vacants del Claustre es cobriran pels candidats suplents dels qui causen la vacant.  
Les vacants de membres del Consell de Govern com a representants del Claustre es cobriran per elecció en el termini màxim de tres mesos.  
  
Les vacants en el Consell de Govern de directors o degans es cobriran per nova elecció a càrrec del col·lectiu, dins dels tres mesos posteriors a esta.  
Les vacants de directors de departament en les juntes de Govern de les facultats o escoles es cobriran pel nou director electe d'este departament.  
Les vacants en les juntes de facultat o escola i en les seues juntes de Govern, en els consells de departament i en els seus consells de Direcció es cobriran pels seus respectius candidats suplents, si n'hi ha i, en cas contrari, per elecció anual en el primer quadrimestre de cada curs.  
  
No es produirà modificació del nombre de membres que correspon a un col·lectiu per les modificacions patides per un altre durant el període de govern ordinari».  
  
Seixanta-set  
Els apartats 1 i 2 de l'article 81 queden redactats de la manera següent:  
«Article 81. Eleccions generals en la UMH  
1. El període de govern ordinari de la Universitat comença amb la presa possessió del rector i finalitza amb la convocatòria d'eleccions generals. Les eleccions generals en la UMH es realitzaran cada quatre anys i es convocaran durant el primer trimestre de l'any corresponent.  
  
2. La convocatòria d'eleccions generals en la UMH comporta:  
La dissolució del Claustre Universitari.  
Que tots els òrgans de govern unipersonals de la Universitat passen a exercir-se en funcions.  
La convocatòria simultània d'eleccions a rector, a Claustre i a membres de les juntes de facultat o escola i consells de departament.  
  
d. La celebració de les eleccions a rector, Claustre Universitari, membres de les juntes de facultat o escola i consells de departament, que tindran lloc en un termini màxim de setanta dies hàbils des de la publicació de la seua convocatòria».  
  
Seixanta-huit  
L'article 82 queda redactat de la manera següent:  
«Article 82. Censos  
1. Per a poder exercir el dret de sufragi o ser candidat és necessari trobar-se inscrit en el cens electoral corresponent.  
2. La Junta Electoral, amb la col·laboració del secretari general i el gerent de la Universitat, elaborarà els censos electorals corresponents, que es faran públics, com a mínim, un mes abans de les eleccions.   
  
3. Tots els membres de la comunitat universitària tindran accés a la seua informació en el cens electoral corresponent i podran sol·licitar, de forma motivada, la seua modificació a la Junta Electoral, que la corregirà si ho considera d'acord amb la normativa que siga aplicable».  
  
  
Seixanta-nou  
La rúbrica i els apartats 2, 3 4 i 5 de l'article 83 queden redactats de la manera següent:  
«Article 83. Concepte i composició  
2. La Junta Electoral serà elegida pel Claustre Universitari i estarà composta per:  
a) 3 membres del personal docent i investigador de la Universitat pertanyents a l'apartat a) o b) de l'article 9 d'estos Estatuts.   
b) 1 estudiant pertanyent als apartats l) o m) de l'esmentat article 9.  
c) 1 membre del personal d'administració i servicis pertanyent als apartats j) o k) de l'article 9.  
3. La Presidència i la Secretaria de la Junta Electoral recauran en els membres de la Junta pertanyents al professorat doctor dels cossos docents universitaris de la Universitat. A tots els efectes, inclòs el complement retributiu, els càrrecs de president i secretari de la Junta Electoral estaran assimilats als de director i secretari de Departament, respectivament.  
4. Cap dels membres de la Junta Electoral podrà ser titular d'un òrgan unipersonal de govern en la UMH, ni ser candidat als dits llocs.  
  
5. Els membres de la Junta Electoral podran ser revocats pel Claustre Universitari per mitjà de la interposició d'una moció de censura subscrita per un terç dels membres del Claustre i aprovada per la majoria absoluta d'estos».  
  
  
Setanta  
L'article 84 queda redactat de la manera següent:  
«Article 84. Elecció i nomenament  
1. Finalitzat el procés d'eleccions generals en la UMH o, si és el cas, de les eleccions extraordinàries a què es referix l'article 92.ter, i durant els tres mesos posteriors a la presa de possessió del nou rector electe, el Claustre Universitari procedirà a elegir els membres titulars i suplents de la Junta Electoral de la Universitat.  
2. L'elecció dels titulars i suplents de la Junta Electoral la farà el Claustre, d'entre els membres de la comunitat universitària que presenten la seua candidatura, en els termes reglamentàriament establits.  
  
3. En les candidatures corresponents als llocs atribuïts al professorat doctor pertanyent als cossos docents universitaris s'expressarà la condició en què el dit professorat desitja que formen part de la Junta Electoral, i es consignaran les expressions president, secretari o, si és el cas, vocal.  
4. Seran elegits els candidats més votats para cada un dels llocs de la Junta. El següent candidat més votat actuarà com a suplent en els supòsits d'absència o malaltia del titular i ocuparà la vacant en cas de cessament d'este.  
En cas que no hi haguera candidats suficients per a cobrir tots els llocs de la Junta Electoral, les vacants es cobriran per sorteig públic, realitzat per la Mesa del Claustre, entre els claustrals pertanyents als sectors de la comunitat universitària a què corresponen estes vacants.  
  
5. Després del nomenament de la nova Junta Electoral, mitjançant una resolució rectoral que es publicarà en el BOUMH, cessaran en les seues funcions els anteriors membres de la Junta Electoral.  
6. La condició de membre de la Junta Electoral és irrenunciable. Els membres de la Junta Electoral cessaran quan incomplisquen els requisits necessaris per a ser elegits. També podran cessar per a presentar-se a aquells càrrecs que siga condició d'elegibilitat no pertànyer a esta. En ambdós casos, comportarà el nomenament del suplent que li corresponga. Si no es proveïx la vacant per este procediment, es realitzarà una nova elecció per part del Claustre per a cobrir-la pel temps que reste fins a la finalització del corresponent període ordinari de govern en la Universitat».  
  
Setanta-u  
L'article 85 queda redactat de la manera següent:  
«Article 85. Funcionament de la Junta Electoral  
1. Les sessions de la Junta Electoral les convocarà el secretari de la Junta per orde del seu president i inclouran l'orde del dia dels assumptes que es tractaran. Perquè la Junta Electoral es puga constituir, i adoptar acords plenament vàlids, es requerirà la presència d'almenys tres dels seus membres, i sempre s'han de trobar presents el president i el secretari o els qui els substituïsquen.  
2. A proposta del seu president, la Junta Electoral podrà ser assistida pel lletrat en cap dels Servicis Jurídics i el director dels Servicis Informàtics d'esta Universitat».  
  
Setanta-dos  
L'apartat 2 de l'article 87 queda redactat de la manera següent:  
«Article 87. Funcions de la Junta Electoral  
2. Els acords i resolucions de la Junta Electoral que requerisquen ser dotats de publicitat per a produir efectes es donaran a conéixer a tota la comunitat universitària a través de mitjans electrònics, així com en els taulers d'anuncis dels centres i en el BOUMH, quan així s'establisca o quan el caràcter general d'estos ho necessite.»   
  
Setanta-tres  
L'apartat 2 de l'article 89 queda redactat de la manera següent:  
«Article 89. Elecció del rector  
2. En tot cas, l'exercici del sufragi actiu per a les eleccions a rector per sufragi universal de tota la comunitat universitària a través de vot ponderat per sectors correspon als electors del cens electoral de la UMH, inclosos en un dels següents sectors, que constituïxen cada un un col·legi electoral, amb la seua corresponent ponderació de vot:  
  
a) El sector R1 està constituït pels membres de la comunitat universitària inclosos en l'epígraf a) de l'article 9 dels Estatuts. Al dit sector li correspon un percentatge de vot ponderat del 51,33 per cent del total.  
  
b) El sector R2 està constituït pels membres de la comunitat universitària inclosos en els epígrafs b), c) i d) de l'article 9 dels Estatuts. Al dit sector li correspon un percentatge de vot ponderat del 12,13 per cent del total.  
c) El sector R3 està constituït pels membres de la comunitat universitària inclosos en els epígrafs e), f), g), h), i) i n) del referit article 9. Al dit sector li correspon un percentatge de vot ponderat del 9,11 per cent del total.  
d) El sector R4 està constituït pels membres de la comunitat universitària inclosos en els epígrafs l) i m) de l'article 9 dels Estatuts. Al dit sector li correspon un percentatge de vot ponderat del 17,70 per cent del total.  
e) El sector R5 està constituït pels membres de la comunitat universitària inclosos en els epígrafs j) i k) de l'article 9 dels Estatuts. Al dit sector li correspon un percentatge de vot ponderat del 9,73 per cent del total».  
  
Setanta-quatre  
Els apartats 2, 3 i 6 de l'article 90 queden redactats de la manera següent:  
«Article 90. Elecció dels membres del Claustre.  
2. L'elecció dels membres del Claustre Universitari es farà d'acord amb el que disposa l'article 81.2.d) dels presents Estatuts. Els 147 membres no nats del Claustre Universitari estaran distribuïts entre els sectors següents:  
a) Sector C1. 76 membres correspondran als professors doctors pertanyents als cossos docents universitaris inclosos en l'article 9.a) dels Estatuts, que resulten electes després de ser proclamats per la Junta Electoral com a candidats definitius per alguna de les llistes formades pels seus membres i presentades en la seua circumscripció electoral.   
  
Cada una d'estes llistes correspondrà a un dels departaments de la Universitat, que serà la circumscripció electoral a què la Junta Electoral assignarà la part proporcional que li corresponga dels 76 membres, segons les operacions realitzades de conformitat amb el que establix l'apartat 6 següent; a cada departament s'ha d'assignar, com a mínim, un lloc dels 76.  
b) Sector C2. 30 membres correspondran als descrits en els epígrafs b), c) i d) del mateix article 9, que formen un únic grup estamental, i que resulten elegits després de ser proclamats per la Junta Electoral com a candidats definitius per alguna de les llistes formades pels seus membres i presentades en la seua circumscripció electoral. Cada una d'estes llistes correspondrà a un dels departaments de la Universitat, que serà la circumscripció electoral a què la Junta Electoral assignarà la part proporcional que li corresponga dels 30 membres, segons les operacions realitzades de conformitat amb el que establix l'apartat 6 següent.  
  
c) Sector C3. 13 membres correspondran als descrits en els epígrafs j) i k) del mateix article 9, que formen un únic grup estamental i una única circumscripció electoral per a tota la Universitat, elegits, després de ser proclamats per la Junta Electoral, com a candidates i candidats definitius, per alguna de les llistes formades pels seus membres.  
d) Sector C4. Un membre correspondrà als professors descrits en l'epígraf g) de l'article 9, que formen un únic grup estamental i una única circumscripció electoral per a tota la Universitat, elegit després de ser proclamat com a candidat definitiu per la Junta Electoral.  
e) Sector C5. 25 membres correspondran als estudiants inclosos en els epígrafs l) i m) del precitat article, elegits després de la seua proclamació per la Junta Electoral com a candidates i candidats definitius per alguna de les llistes presentades en la seua circumscripció electoral. Cada una d'estes llistes correspondrà a una de les facultats, escoles o centres específics amb fins docents de la Universitat, que serà la circumscripció electoral a la qual la Junta Electoral assignarà la part proporcional que li corresponga dels 25 membres, en funció del quocient entre el nombre total de matriculats en cada circumscripció, respecte de la suma total per a tota la Universitat, de l'esmentat epígraf l) i m), amb els arredoniments que siga necessari, i s'ha d'assignar a cada facultat, escola o centre docent específic, almenys, un lloc.  
f) Sector C6. Un membre correspondrà als descrits en els epígrafs f), i) i n) del mateix article 9 que formen un únic grup estamental i una única circumscripció electoral per a tota la Universitat, elegit després de la seua proclamació com a candidat definitiu per la Junta Electoral.  
  
g) Sector C7. Un membre correspondrà als descrits en els epígrafs e) i h) del mateix article 9 que formen un únic grup estamental i una única circumscripció electoral per a tota la Universitat, elegit després de la seua proclamació com a candidat definitiu per la Junta Electoral.  
3. Cada un dels electors dels respectius sectors podrà emetre el seu vot com a màxim a tants candidats de qualsevol de les llistes de la seua circumscripció sense cap limitació d'elecció, com els que corresponga elegir en el seu sector. Cada llista podrà contindre com a màxim tants candidats agrupats com els que corresponguen a la seua circumscripció i en la seua composició es procurarà la presència equilibrada entre dones i hòmens.  
6. El Consell de Govern, a l'elaborar el Reglament d'Eleccions a Claustre, tindrà en compte tota la normativa establida en estos Estatuts i molt particularment els aspectes següents:  
A) Amb referència a la distribució dels llocs claustrals:  
La Junta Electoral, en el termini de cinc dies hàbils des de la proclamació del cens definitiu, assignarà a cada una de les circumscripcions electorals establides en l'article 90.2 d'estos Estatuts els llocs claustrals que corresponen als respectius grups claustrals. En particular, tindrà en compte les regles següents:  
a. L'assignació dels 106 llocs claustrals corresponents als grups estamentals identificats com a sectors C1 i C2 del punt segon d'este article s'efectuarà atribuint els llocs claustrals proporcionalment al nombre total d'electors en cada un dels departaments de la Universitat. A este efecte, es dividirà el nombre total de membres dels sectors C1 i C2 de cada departament pel total dels dits membres en el conjunt de la Universitat i es multiplicarà el quocient per 106, i s'arrodonirà el producte obtingut.  
b. Una vegada obtinguts els llocs claustrals corresponents a cada departament, s'assignaran estos a cada un dels sectors C1 i C2. Amb esta finalitat, per a calcular el nombre de llocs assignats al sector C1, es dividirà el nombre total de llocs claustrals assignats al departament per 106 i es multiplicarà el quocient per 76 i s'arredonirà el producte obtingut. El nombre de llocs claustrals corresponents al sector C2 del departament serà la diferència entre el nombre total de claustrals assignats al departament i el nombre anteriorment calculat.  
  
B) Amb referència a la convocatòria d'eleccions:  
La convocatòria d'eleccions a Claustre Universitari es durà a terme mitjançant una resolució rectoral, que especificarà, almenys:  
a. El dia de la votació, que haurà de celebrar-se en un termini no inferior a 50 ni superior a 70 dies hàbils, comptats des de la publicació de la convocatòria.  
b. La duració de la campanya electoral.  
c. El lloc, dia i hora de constitució del Claustre».  
  
Setanta-cinc  
Els apartats 3 i 4 de l'article 91 queden redactats de la manera següent:  
«Article 91. Elecció dels membres de la Junta de Facultat o Escola i dels del Consell de Departament.  
3. En les eleccions a membres del Consell de Departament caldrà ajustar-se a allò que es disposa per a l'elecció dels membres del Claustre Universitari i, en particular, a les regles següents:   
a) Els representants que corresponen als sectors D3 i D4 del Consell de Departament constituiran una única circumscripció.  
b) Els representants que corresponen al sector D2 del Consell de Departament constituiran tantes circumscripcions com àrees de coneixement tinga adscrites el departament, amb el repartiment proporcional al nombre de professors amb vinculació permanent de cada àrea respecte a la suma total d'este col·lectiu integrat en el departament.  
4. En les eleccions a membres de la Junta de Facultat o Escola caldrà ajustar-se al que es disposa per a l'elecció dels membres del Claustre Universitari i, en particular, a les regles següents:   
a) Els representants que corresponen als sectors J3 i J4 de la Junta de Facultat o Escola constituirà una única circumscripció.   
b) Els representants que corresponen als sectors J1 i J2 constituiran per a cada centre tantes circumscripcions com departaments impartisquen docència en la facultat o escola, amb el repartiment de llocs per cada circumscripció proporcional al nombre de professors de cada departament amb docència majoritària en el centre respecte a la suma total de professors i professores amb docència majoritària ».  
  
Setanta-sis  
L'article 92 queda redactat de la manera següent:  
«Article 92. Convocatòria extraordinària d'eleccions a rector  
1. Les eleccions extraordinàries a rector en la UMH tindran lloc en els dos supòsits següents:  
a) Quan es produïsca el seu cessament durant els 24 mesos posteriors a la seua presa de possessió per alguna de les causes previstes en els articles 19 i 21 dels presents Estatuts.   
b) Per decisió del Claustre Universitari en els termes que preveu l'article 92.ter d'estos Estatuts.  
2. En el supòsit previst en l'apartat 1.a) anterior, la convocatòria extraordinària únicament comportarà la celebració d'eleccions a rector, d'acord amb el que disposa l'article 89 dels presents Estatuts, mantenint els òrgans de govern col·legiats, així com els òrgans unipersonals d'àmbit particular la seua composició fins a la finalització del corresponent període ordinari de govern de la Universitat.   
  
3. En el cas previst en l'apartat 1.b) d'este precepte, la convocatòria extraordinària determinarà la celebració d'eleccions simultànies a rector i a Claustre Universitari, segons el que disposa l'article 92.ter. En estos supòsits, i després de la presa de possessió del nou rector electe, es procedirà a constituir el Claustre, a elegir els seus representants en el Consell de Govern i a elegir el defensor universitari, així com la Junta Electoral de la Universitat. La resta d'òrgans col·legiats, així com els òrgans de govern d'àmbit particular, mantindran la seua composició fins a la finalització del corresponent període ordinari de govern de la Universitat.   
4. En tot cas, el mandat dels titulars dels òrgans de govern objecte de renovació com a conseqüència d'estos processos electorals únicament arribarà fins a la convocatòria de les següents eleccions generals en la Universitat, quan finalitze el corresponent període ordinari de govern».  
  
Setanta-set  
S'introduïx un nou article amb la redacció següent:  
«Article 92.bis. Eleccions extraordinàries a rector  
1. En el supòsit previst en l'apartat 1.a) de l'article anterior, el vicerector que exercisca la substitució reglamentària del rector procedirà a convocar eleccions extraordinàries a rector per a la seua provisió durant el temps que reste fins a la finalització del corresponent període ordinari de govern en la Universitat.  
2. La resolució rectoral que convoca eleccions contindrà, almenys, la duració de la campanya electoral, així com les dates en què tindrà la votació, en primera i, si és el cas, segona volta, que, en tot cas, hauran de fixar-se en el primer període de 4 mesos lectius consecutius immediat posterior al cessament o dimissió del rector ixent.  
  
3. Una vegada publicada en el BOUMH la resolució rectoral, les eleccions extraordinàries a rector seguiran el procediment establit en l'article 89 dels presents Estatuts i es duran a terme d'acord amb el que disposa el dit precepte».  
  
Setanta-huit  
S'introduïx un nou article amb la redacció següent:  
«Article 92.ter. Eleccions extraordinàries a rector i a Claustre Universitari  
1. El Claustre, amb caràcter extraordinari, podrà convocar eleccions a rector a iniciativa d'un terç dels seus membres.  
2. L'exercici de la iniciativa s'efectuarà per mitjà d'un escrit motivat dirigit a la Mesa del Claustre. La mesa, presidida en l'ocasió per aquell dels seus membres que represente els professors funcionaris doctors de la Universitat, acordarà l'admissió o inadmissió de la iniciativa en atenció al compliment dels requisits assenyalats.  
3. Admesa la iniciativa, la Mesa assenyalarà, al mateix temps, el dia en què haja de ser debatuda i adoptarà, d'acord amb les previsions reglamentàries, les mesures pertinents en relació amb el desenrotllament de la sessió plenària del Claustre. Esta, dedicada a l'únic objecte mencionat, serà a continuació convocada pel vicerector que exercisca la substitució reglamentària del rector.  
4. Després del debat de la proposta, es procedirà a la votació nominal, secreta i indelegable dels membres del claustre, i serà necessari el vot favorable de dos terços dels dits membres per a la seua aprovació.  
5. L'aprovació de la iniciativa suposarà el cessament del rector, que continuarà en funcions fins a la presa de possessió del nou rector, la dissolució del Claustre i la convocatòria extraordinària d'eleccions simultànies a rector i a Claustre. La dita convocatòria es realitzarà en el termini màxim d'un mes mitjançant una resolució rectoral i les eleccions hauran de tenir lloc en el primer període de quatre mesos lectius consecutius immediat posterior a l'aprovació de la iniciativa pel Claustre. Les fases d'este procés electoral es desenrotllaran d'acord amb el que disposen els articles 89 i 90, i les eleccions tindran lloc de conformitat amb el que s'establix en els dits preceptes.  
6. Si la iniciativa no és aprovada, les persones firmants no podran participar en la presentació d'una altra proposta d'este caràcter fins passat un any des de la votació d'aquella».  
  
Setanta-nou  
L'article 93 queda redactat de la manera següent:  
«Article 93. Elecció del defensor universitari pel Claustre, elecció dels degans de facultat o directors d'escola per la Junta de Facultat o Escola, i elecció dels directors de departament pel Consell de Departament  
1. Dins dels quinze dies lectius posteriors a la publicació en el BOUMH dels corresponents nomenaments dels membres del Claustre, de la Junta de Facultat o Escola i del Consell de Departament, el rector, el corresponent degà o director d'escola o el director de departament, convocaran respectivament les eleccions de defensor universitari, degà o director d'escola i director de departament.  
  
2. La Junta Electoral regularà tots els seus aspectes d'acord amb el que establixen els Estatuts. Qualsevol membre de l'òrgan col·legiat podrà delegar l'assistència i el seu dret de vot en un altre membre de l'òrgan que pertanga al seu mateix sector de la comunitat universitària, sempre que conste en poder del president la delegació expressa i per escrit amb anterioritat a l'exercici del dret de vot, i s'haurà de comptabilitzar com a present per delegació tant als efectes de quòrum com del càlcul de les majories corresponents.  
3. Les eleccions s'hauran de produir dins dels quinze dies naturals posteriors a la corresponent convocatòria en una sessió extraordinària dels dits òrgans col·legiats. La seua constitució requerirà obligatòriament la presència material o per delegació de la majoria absoluta dels seus membres; en el cas de no produir-se, implicarà una nova convocatòria, que es produirà entre 24 i 72 hores després de la primera.  
  
4. L'elecció dels membres de la comunitat universitària que, reunint els requisits establits en estos Estatuts, hagen presentat la seua candidatura i siguen proclamats com a candidats definitius per la Junta Electoral es regirà per les regles següents:  
a) Resultarà elegit el candidat que obtinga, en primera votació, la majoria absoluta dels membres del corresponent òrgan col·legiat.   
  
- En el cas que cap dels candidats no ho aconseguira, es farà una segona votació i resultarà elegit qui obtinga més de la mitat dels vots vàlidament emesos pels membres de l'òrgan. A estos efectes, el vot en blanc es considera vot vàlidament emés.  
- Si no obté cap dels candidats la dita majoria, es farà una tercera votació entre els dos candidats més votats en la segona i resultarà elegit el qui obtinga el nombre més gran de vots, sempre que estos representen més d'un terç dels vots vàlids emesos. En cas contrari, es convocaran novament eleccions.  
- En cas d'empat en esta última votació, serà elegit el candidat de major antiguitat en la UMH i, a igualtat d'esta, el de major antiguitat en la universitat espanyola.  
b) En els supòsits en què hi haja una sola candidatura, si el candidat o candidata no obtinguera la majoria requerida en primera i segona volta, se celebrarà una tercera votació, en la qual resultarà elegit si obté un nombre de vots superior al terç dels vots vàlidament emesos. En cas contrari, es tornaran a convocar novament eleccions».  
  
Huitanta  
L'apartat 2 de l'article 94 queda redactat de la manera següent:  
«Article 94. Elecció dels membres del Consell Social en representació del Consell de Govern  
2. La representació del Consell de Govern en el Consell Social estarà formada per un professor, un estudiant i un membre del personal d'administració i servicis, elegits pel Consell de Govern entre els seus membres. Després del seu cessament, a petició pròpia o per deixar de pertànyer al Consell de Govern abans de la finalització del seu mandat, seran substituïts pel temps que reste fins a la finalització del període ordinari de govern, per mitjà d'una nova elecció».  
  
Huitanta-u  
L'apartat 5 de l'article 97 queda redactat de la manera següent:  
«Article 97. Règim general  
5. En els termes establits per esta normativa electoral, la UMH promourà el respecte al principi de paritat i la igualtat d'oportunitats de dones i hòmens en la representació estudiantil».  
  
Huitanta-dos  
L'apartat 2 de l'article 103 queda redactat de la manera següent:  
«Article 103. Règim de l'estudi en la UMH  
2. El Consell de Govern establirà les normes que desenrotllen allò que s'ha establit en estos Estatuts pel que fa a:  
Reglament General d'Estudi de la UMH.  
Les ensenyances oficials de grau i màster.   
La programació anual de les ensenyances de la Universitat, així com l'oferta de places i el règim d'admissió».  
  
Huitanta-tres  
L'article 104 queda redactat de la manera següent:  
«Article 104. El Reglament General d'Estudi de la UMH  
El Reglament General d'Estudi de la UMH és el conjunt de normes bàsiques que regulen l'accés dels estudiants a la UMH, la seua matriculació, l'aplicació de les normes de permanència, trasllats a altres titulacions o a altres universitats, els criteris generals de la programació docent de les facultats i escoles, els aspectes relacionats amb el reconeixement i la transferència de crèdits, les condicions generals de desenrotllament de les activitats docents i les normes generals d'avaluació de coneixements i de la seua revisió. A fi de garantir l'adequació de la docència als plans d'estudi, així com la igualtat d'oportunitats i servici als estudiants, el departament aprovarà les línies essencials dels programes bàsics de les diferents assignatures, amb la coordinació de la facultat, escola o institut, que tindrà caràcter vinculant amb el professorat, així com altres aspectes de l'estudi».  
  
  
Huitanta-quatre   
La rúbrica i els apartats 1, 3 i 4 de l'article 105 queden redactats de la manera següent:  
«Article 105. Ensenyances oficials de grau i màster  
La implantació i supressió d'ensenyances conduents a l'obtenció de títols oficials de grau i màster seran acordades per la Generalitat, bé per iniciativa pròpia, amb l'acord del Consell de Govern de la Universitat, bé per iniciativa de la UMH, per mitjà de proposta del Consell de Govern; en ambdós casos, amb un informe previ favorable del Consell Social».   
  
Huitanta-cinc  
L'apartat 2 de l'article 106 queda redactat de la manera següent:  
«Article 106. Estudis de doctorat.  
2. Requeriran la seua aprovació pel Consell de Govern, a proposta del rector i es basaran en la memòria que presenten els directors dels departaments o instituts implicats i en l'informe que en faça la comissió que s'establisca a este efecte».  
  
Huitanta-sis  
L'article107 queda redactat de la manera següent:  
«Article 107. Comissions  
La UMH constituirà totes aquelles comissions relacionades amb les seues ensenyances que establisca la normativa estatal i autonòmica, així com totes aquelles que considere oportunes per al correcte desenrotllament dels processos relacionats amb els seus títols».  
  
Huitanta-set  
L'article109 queda redactat de la manera següent:  
«Article 109. Reconeixement i transferència de crèdits.  
El Consell de Govern establirà els criteris i procediments per al reconeixement i transferència de crèdits, d'acord amb els criteris generals que establisca el Govern de la nació».  
  
Huitanta-huit  
La rúbrica del capítol II del títol V queda redactada de la manera següent:  
«CAPÍTOL II. DE LA INVESTIGACIÓ I LA TRANSFERÈNCIA DEL CONEIXEMENT».  
  
Huitanta-nou  
La rúbrica i els apartats 1 i 3 de l'article 111 queden redactats de la manera següent:  
«Article 111. Principis generals  
1. La investigació constituïx una funció essencial de la UMH, com a base del procés de creació de coneixement, com a condició per a l'exercici d'una activitat docent i formativa de qualitat, i com a mitjà per a contribuir al desenrotllament econòmic i benestar social a través de la transferència dels seus resultats a la societat. La UMH assumix, com a missions fonamentals, el desenrotllament d'una investigació científica, tècnica i artística d'excel·lència i la transferència de coneixement a la societat, així com la formació d'investigadors i investigadores i atendrà tant la investigació bàsica com l'aplicada, el desenrotllament tecnològic i socioeconòmic i la innovació. Estimularà la mobilitat del seu personal docent i/o investigador, així com el treball pluridisciplinari.  
  
La UMH desenrotllarà una investigació de qualitat i una gestió eficaç de la transferència del coneixement i la tecnologia, amb els objectius de contribuir al seu avanç i innovació, la competitivitat de les empreses, la millora de la qualitat de vida de la ciutadania, el progrés econòmic i social, i un desenrotllament responsable, equitatiu i sostenible, així com garantir el foment i la consecució de la igualtat entre les persones, els grups i els pobles.  
3. La UMH recolzarà i promourà la dedicació a la investigació de la totalitat del personal docent i investigador permanent.  
Així mateix, la UMH facilitarà la compatibilitat en l'exercici de la docència i la investigació i incentivarà el desenrotllament d'una trajectòria professional que permeta una dedicació més intensa a l'activitat docent o a la investigadora».  
  
Noranta  
S'introduïx un nou article amb la redacció següent:  
«Article 111. bis. Transferència del coneixement i cooperació tecnològica  
1. La UMH fomentarà la transferència del coneixement i dels resultats de la seua activitat investigadora a la societat i establirà els mitjans i instruments necessaris per a facilitar la prestació d'este servici social per part del seu personal docent i investigador.   
2. En particular, la UMH fomentarà la cooperació amb el sector productiu, i promourà la mobilitat del personal docent i investigador, així com el desenrotllament conjunt de programes i projectes d'investigació i desenrotllament tecnològic, la creació i participació en centres o estructures mixtes, xarxes de coneixement i plataformes tecnològiques.   
  
3. L'exercici de l'activitat de transferència del coneixement pel personal docent i investigador donarà dret a l'avaluació dels seus resultats i al reconeixement dels mèrits aconseguits, com a criteri rellevant per a determinar la seua eficiència en el desenrotllament de la seua activitat professional».  
  
Noranta-u  
S'introduïx un nou article amb la redacció següent:  
«Article 111.ter. Estructures d'investigació i transferència de coneixement  
1. La investigació en la UMH es durà a terme individualment, en grups d'investigació, departaments, instituts universitaris d'investigació o en qualsevol altra estructura o organització que puga crear-se o habilitar-se a este efecte.  
2. La UMH fomentarà la constitució de grups d'investigació en què participe el seu personal investigador. El Consell de Govern establirà els criteris per a la creació, modificació o supressió dels grups d'investigació reconeguts per la Universitat, tenint en compte les especialitats dels diferents àmbits del saber de la UMH.   
  
3. Així mateix, i d'acord amb el que disposa el títol I d'estos Estatuts, la UMH podrà crear o participar en centres, empreses o altres estructures per a la canalització de les iniciatives investigadores del professorat, la transferència dels resultats de la investigació i la captació de recursos per al seu desenrotllament i regular-se el seu funcionament per normativa específica.  
4. En particular, la Universitat, a fi de contribuir a la vinculació de la investigació universitària i el sistema productiu, podrà crear o participar en empreses de base tecnològica a partir de l'activitat universitària, en les activitats de les quals podrà participar el personal docent i investigador d'acord amb el règim previst en l'article 83 de la LOU i la normativa estatal o autonòmica. La creació o participació en este tipus d'empreses, així com l'autorització per a la participació en les seues activitats del personal docent i investigador de la Universitat requerirà l'acord del Consell de Govern i haurà de comptar amb l'aprovació del Consell Social.   
5. El Consell de Govern establirà, d'acord amb la normativa vigent, els mecanismes que possibiliten la constitució i participació en empreses, prevista en l'apartat anterior, i fixarà els procediments necessaris amb vista a la seua consecució. Així mateix, el Consell de Govern determinarà el règim de participació del personal docent i investigador en els drets de propietat intel·lectual o industrial i els beneficis derivats de la seua explotació comercial, les modalitats i la seua quantia, de conformitat amb la legislació vigent.   
6. La UMH fomentarà, en col·laboració amb altres entitats o institucions públiques o privades, el desenrotllament d'iniciatives que contribuïsquen a la promoció i millora de la competitivitat de les empreses a través dels resultats de la investigació desenrotllada en esta institució».  
  
Noranta-dos  
L'article 112 queda redactat de la manera següent:  
«Article 112. Titularitat dels resultats de la investigació  
1. La titularitat i la gestió dels resultats de les investigacions realitzades pels membres de la UMH corresponen a la Universitat, en els termes establits per la legislació sobre propietat intel·lectual i industrial i la resta de normativa aplicable. Així mateix, correspon a la Universitat la titularitat dels resultats de les investigacions derivades dels treballs científics, tècnics o artístics realitzats en execució dels contractes autoritzats al personal de la UMH d'acord amb la legislació universitària, llevat que contractualment s'haja establit una destinació aliena a la Universitat.   
2. El Consell de Govern regularà, d'acord amb la legislació vigent, l'ús dels resultats de les investigacions i la participació en els beneficis que s'obtinguen de la seua explotació o cessió, tot determinant les modalitats i quantia de la dita participació.  
3. En les publicacions que continguen resultats d'investigacions realitzades en la UMH, els seus autors faran constar la seua condició de membres».  
  
Noranta-tres  
S'introduïx un nou article amb la redacció següent:  
«Article 112 bis. Contractes per a la realització de treballs de caràcter científic, tècnic o artístic  
1. Els grups d'investigació reconeguts per la Universitat, els departaments i els instituts universitaris d'investigació, i el seu professorat podran celebrar contractes amb persones, entitats públiques i privades per a la realització de treballs de caràcter científic, tècnic o artístic.  
  
2. Amb caràcter previ a l'aprovació dels contractes mencionats en l'apartat anterior, se sol·licitarà informe el departament o institut a què estiga adscrit l'investigador responsable.   
La sol·licitud de l'informe anirà acompanyada de l'esborrany definitiu del contracte que permeta apreciar els seus elements rellevants.  
3. Correspondrà al Consell de Govern o persona en qui delegue, l'aprovació de tots els contractes regulats en este article.  
4. L'import dels contractes regulats en este article serà incorporat en la seua totalitat al pressupost de la Universitat. De l'import net a què ascendisca el contracte es detraurà un percentatge per a cobrir els gastos generals de la UMH, sent la seua quantia i distribució determinada de la forma que reglamentàriament s'establisca per acord del Consell de Govern.   
La quantitat resultant després de la deducció prevista en l'apartat anterior serà destinada als gastos d'execució del contracte, incloses les retribucions del personal de la Universitat que participe en el seu compliment».   
  
Noranta-quatre  
L'apartat 1 de l'article 114 queda redactat de la manera següent:  
«Article 114. Actuació investigadora  
1. Amb independència de les restants activitats que puga emprendre la UMH en suport de la investigació, atendrà les següents:  
Procurar l'obtenció dels recursos financers suficients per a la investigació i, en especial, per a dotar les infraestructures i equipaments bàsics necessaris per al seu desenrotllament.  
Ajudar en la presentació de projectes d'investigació als distints concursos que convoquen tant els organismes públics com privats.  
  
Aprovar plans d'investigació propis, anuals o plurianuals.  
Recolzar les activitats d'investigació, desenrotllament i innovació contractades i finançades per les empreses i els organismes públics i privats.  
Participar en els plans nacionals de formació del personal investigador.  
Promoure la incorporació de personal de suport a la investigació tot atenent les característiques dels diferents camps científics, així com de personal d'administració i servicis especialitzat en la gestió de la investigació i el coneixement, en la mesura de les seues disponibilitats pressupostàries i d'acord amb la legislació vigent».  
  
Noranta-cinc  
La rúbrica del capítol III del títol V queda redactada de la manera següent:  
«CAPÍTOL III. DE LES RELACIONS AMB LA SOCIETAT, L'EXTENSIÓ UNIVERSITÀRIA, EL FOMENT DE LA CULTURA I L'ESPORT».  
  
Noranta-sis  
S'introduïx un nou article amb la redacció següent:  
«Article 116.bis. La cooperació al desenrotllament i la solidaritat  
La UMH fomentarà la participació dels membres de la comunitat universitària en activitats i projectes de col·laboració social, cooperació al desenrotllament i solidaritat. Així mateix, propiciarà i impulsarà la realització d'actuacions formatives, educatives, investigadores, assistencials i de promoció que tendisquen a la consecució d'una societat més justa, a l'impuls de la cultura de la pau, al desenrotllament sostenible i al respecte mediambiental, com a elements essencials del progrés solidari».  
  
Noranta-set   
S'introduïx un nou article amb la redacció següent:  
«Article 116.ter. La cultura universitària  
La UMH estimularà la connexió dels universitaris amb el sistema d'idees vives del seu temps, i arbitrarà els mitjans necessaris per a potenciar el seu compromís amb la reflexió intel·lectual, la creació i la difusió de la cultura. En el marc dels fins i objectius previstos en estos Estatuts, promourà l'acostament de les cultures humanística i científica i s'esforçarà per transmetre el coneixement a la societat per mitjà de la divulgació de la ciència».  
  
Noranta-huit  
S'introduïx un nou article amb la redacció següent:  
«Article 116.quater. L'esport en la Universitat.  
1. La pràctica de l'activitat física i esportiva en la UMH és un component de la formació integral de l'alumnat i es considera d'interés general per a tots els membres de la comunitat universitària. Amb este fi, la Universitat procedirà a l'ordenació i organització d'activitats i competicions esportives en el seu àmbit, de conformitat amb la planificació que s'establisca a este efecte.   
2. La UMH establirà les mesures oportunes per a afavorir la pràctica esportiva dels membres de la comunitat universitària, proporcionarà instruments que, en la mesura que siga possible, facen compatible eixa pràctica amb l'activitat acadèmica dels estudiants, en el marc de les disposicions que, en la matèria, dicten el Govern de la nació i la Comunitat Valenciana».  
  
Noranta-nou  
L'article121 queda redactat de la manera següent:  
«Article 121. Beneficis tributaris  
1. La UMH disfruta dels beneficis tributaris que la legislació vigent establix per a les entitats sense fins lucratius. Les activitats de mecenatge en favor de la UMH gaudiran dels beneficis que els atribuïsca la legislació vigent.  
2. Els béns afectes al compliment dels fins de la Universitat, els actes que es realitzen per al desenrotllament d'estos fins i els seus rendiments disfrutaran d'exempció tributària, de conformitat amb el que preveu l'article 80.1 de la LOU.  
3. Igualment, la UMH podrà disfrutar de quantes exempcions o beneficis tributaris li reconega l'ordenament jurídic».  
  
Cent  
La rúbrica i els apartats 1 i 3 de l'article 129 queden redactats de la manera següent:  
«Article 129. Fundacions i altres entitats  
1. La Universitat podrà crear, per si sola o en col·laboració amb altres entitats, qualsevol classe de persones jurídiques d'acord amb el que establix l'article 16 dels presents Estatuts.  
3. Les entitats en què la UMH tinga participació majoritària en el seu capital o fons patrimonial equivalent, estaran sotmeses a l'obligació de retre comptes en els mateixos terminis i procediments que la Universitat, sense perjuí de la legislació mercantil o una altra a què les dites entitats puguen estar sotmeses en funció de la seua personalitat jurídica».  
  
Cent u  
La rúbrica de l'article 130 queda redactada de la manera següent:  
«Article 130. Criteris per a la dotació fundacional o aportacions al capital social d'entitats».   
  
Cent dos  
L'article132 queda redactat de la manera següent:  
«Article 132. Nomenament, elecció i cessament  
1. El defensor serà elegit pel Claustre Universitari d'entre els professors doctors en actiu de la Universitat que tinguen una antiguitat mínima de 15 anys en els cossos docents universitaris i sempre que, pertanyent als dits cossos, hagen prestat els seus servicis en la UMH per un període superior a 8 anys. En els termes i terminis reglamentàriament establits, les candidatures a defensor universitari es presentaran davant de la Mesa del Claustre, als efectes de la seua posterior elecció.   
  
2. El defensor serà elegit pel Claustre Universitari, d'acord amb les regles establides en l'article 93 dels presents Estatuts, i serà nomenat pel rector, a proposta d'aquell. La duració del seu mandat coincidirà amb la del període ordinari de govern en què haja resultat electe. Així mateix, només podrà ser reelegit per una sola vegada, sense que es compute el mandat inferior als dos anys, als efectes de concórrer com a candidat a la reelecció.  
3. La condició de defensor universitari serà incompatible amb l'exercici de qualsevol càrrec de govern o de representació de la UMH.  
  
4. El càrrec de defensor universitari estarà assimilat al de vicerector a tots els efectes, inclòs el complement retributiu.  
5. El defensor universitari cessarà per alguna de les causes següents: a petició pròpia, per manifesta impossibilitat de complir les seues funcions, com a conseqüència de la dissolució del Claustre Universitari o per la seua remoció pel Claustre per la majoria absoluta dels seus membres a petició d'una tercera part del total dels seus membres».  
  
  
Cent tres  
Se suprimixen les disposicions addicionals primera, segona, tercera, quarta, quinta, sexta i octava.  
  
Cent quatre  
S'introduïx una nova disposició addicional amb la redacció següent:  
«Disposició addicional primera.  
1. La UMH comptarà entre les seues estructures d'organització amb una Unitat d'Igualtat encarregada d'impulsar polítiques actives que garantisquen la igualtat real i efectiva, en especial entre dones i hòmens.  
2. El rector nomenarà la persona que assumirà la direcció de la Unitat d'Igualtat d'entre els membres de la comunitat universitària que, almenys, estiguen en possessió del títol de llicenciat o equivalent.  
3. L'estructura, organització i funcionament de la Unitat d'Igualtat es regularan pel Consell de Govern».  
  
Cent cinc  
S'introduïx una nova disposició addicional amb la redacció següent:  
«Disposició addicional segona.   
1. La UMH podrà crear o, si és el cas, adscriure per mitjà de conveni amb entitats públiques o privades, col·legis majors i residències universitàries.   
2. Correspon al Consell de Govern la creació, supressió, adscripció o desadscripció dels col·legis majors i les residències universitàries.  
  
3. El director de cada col·legi major o residència universitària serà nomenat pel rector, oït el Consell de Govern, d'entre els professors de la Universitat pertanyents als cossos docents universitaris o al professorat contractat amb vinculació permanent. En el cas de col·legis majors o residències universitàries promogudes per entitats públiques o privades, el nomenament serà a proposta de la dita entitat.  
  
4. Els col·legis majors i les residències universitàries de la UMH es regiran pels presents Estatuts i la resta de normativa vigent, així com, si és el cas, pel corresponent conveni i els seus respectius reglaments de règim intern, que hauran de ser aprovats pel Consell de Govern de la Universitat».   
  
Cent sis  
S'introduïx una nova disposició addicional amb la redacció següent:  
«Disposició addicional tercera.  
En els supòsits de creació de facultats o escoles, departaments o altres centres o estructures, el rector efectuarà la designació amb caràcter provisional del seu degà o director fins que es procedisca a l'elecció corresponent d'acord amb els presents Estatuts i la seua normativa de desplegament».   
  
Cent set  
S'introduïx una nova disposició addicional amb la redacció següent:  
«Disposició addicional quarta.  
En les comissions previstes en els presents Estatuts, així com en aquelles altres que puguen constituir-se en compliment de la normativa de desplegament, es procurarà que hi haja una presència equilibrada entre dones i hòmens, llevat que no siga possible per raons fonamentades i objectives degudament motivades».   
  
Cent huit  
S'introduïx una nova disposició addicional amb la redacció següent:  
«Disposició addicional quinta.   
La UMH garantirà l'adequació dels seus mitjans i instal·lacions als requeriments derivats de la normativa en matèria de prevenció de riscos laborals, sense perjuí de l'adopció d'iniciatives addicionals que tinguen com a objecte la millora general de les condicions de treball i ús de les instal·lacions universitàries».  
  
Cent nou  
S'introduïx una nova disposició addicional amb la redacció següent:  
«Disposició addicional sexta.  
A falta de normativa estatal o autonòmica de desenrotllament, el Consell de Govern de la UMH a fi d'assegurar l'eficàcia del servici públic universitari podrà dictar les disposicions que considere necessàries per a la seua organització i funcionament».  
  
Cent deu  
S'introduïx una nova disposició addicional amb la redacció següent:  
«Disposició addicional octava.  
En els presents Estatuts s'utilitza el masculí gramatical, segons els usos lingüístics, per a referir-se a persones d'ambdós sexes».  
  
Cent onze  
S'introduïx una nova disposició addicional amb la redacció següent:  
«Disposició addicional novena.  
Queda derogada la Normativa Singular Reguladora de l'activitat de la UMH, aprovada per Decret 137/1997, d'1 d'abril, del Consell i totes les disposicions d'esta Universitat que s'oposen al que establixen els presents Estatuts».  
  
Cent dotze  
Se suprimixen les disposicions transitòries primera, segona, tercera, quarta, quinta, sexta, sèptima, octava, novena, deu, onze, dotze, tretze, catorze, quinze, setze, dèsset, díhuit, dènou, vint, vint-i-u i vint-i-dos.  
  
  
  
Cent tretze  
S'introduïx una nova disposició transitòria amb la redacció següent:  
«Disposició transitòria primera  
1. Els reglaments i la resta de disposicions aprovades pels òrgans de la UMH vigents a l'entrada en vigor d'estos Estatuts seran d'aplicació en allò que no s'oposen a estos ni a la LOU, en tant es procedisca a la seua progressiva adaptació.  
2. En el termini màxim d'un any des de l'entrada en vigor dels presents Estatuts, el Consell de Govern, en l'àmbit de les seues competències, programarà l'adaptació dels reglaments actualment vigents que, en tot cas, haurà de completar-se abans de tres anys, i adoptarà totes les disposicions que siguen necessàries per al desplegament i execució d'estos Estatuts.  
3. En un termini no superior a díhuit mesos des de l'entrada en vigor d'estos Estatuts, les facultats, escoles, departaments i instituts universitaris d'investigació hauran d'elevar al Consell de Govern, per a la seua aprovació, un projecte dels seus respectius reglaments de règim intern».  
  
Cent catorze  
S'introduïx una nova disposició transitòria amb la redacció següent:  
«Disposició transitòria segona  
En el cas que algunes de les presents disposicions estatutàries resulten derogades per legislació estatal o autonòmica sobrevinguda, el Consell de Govern de la Universitat adoptarà, si és el cas, les mesures transitòries necessàries amb vista al seu immediat compliment, i promourà a continuació la corresponent reforma dels presents Estatuts».  
  
  
Cent quinze  
S'introduïx una nova disposició transitòria amb la redacció següent:  
«Disposició transitòria tercera  
Els actuals òrgans de govern i representació, col·legiats i unipersonals, de la UMH continuaran exercint les seues funcions fins a la finalització del seu mandat. Transcorregut el mandat, se celebraran les corresponents eleccions d'acord amb el que disposen els presents Estatuts».  
  
Cent setze  
S'introduïx una nova disposició transitòria amb la redacció següent:  
«Disposició transitòria quarta  
El defensor universitari, elegit amb anterioritat a l'entrada en vigor dels presents Estatuts, continuarà exercint les seues funcions fins a la finalització del període ordinari de govern de la Universitat en què haja resultat electe».  
  
Cent dèsset  
S'introduïx una nova disposició transitòria amb la redacció següent:  
«Disposició transitòria quinta  
En el termini màxim de tres mesos des de l'entrada en vigor d'estos Estatuts, i sempre que la UMH no es trobe en un procés d'eleccions generals, el Claustre Universitari procedirà a elegir els membres de la Junta Electoral de la UMH, de conformitat amb el que disposen els articles 83 i 84. Fins a este moment, continuarà exercint les seues funcions l'actual Junta Electoral».  
  
Cent díhuit  
S'introduïx una nova disposició transitòria amb la redacció següent:  
«Disposició transitòria sexta  
En el termini màxim de tres mesos, des de l'entrada en vigor dels presents Estatuts, es constituirà el Consell Consultiu de la UMH amb la composició establida en l'article 26 d'estos Estatuts».  
  
Cent dènou  
S'introduïx una nova disposició transitòria amb la redacció següent:  
«Disposició transitòria sèptima  
La UMH podrà contractar professors col·laboradors en els termes i condicions legalment establides».  
  
Cent vint  
S'introduïx una nova disposició transitòria amb la redacció següent:  
«Disposició transitòria octava  
El Consell de Govern aprovarà les normes que siguen necessàries i, si és el cas, adoptarà els acords que resulten precisos per a resoldre les situacions transitòries no previstes en estes disposicions».  
  
Cent vint-i-u  
S'introduïx una nova disposició transitòria amb la redacció següent:  
«Disposició transitòria novena  
1. Es consideren també ensenyances oficials de la UMH les titulacions de 1r i 2n cicle en període d'extinció.  
2. Es consideren també estudiants de la UMH els que estiguen matriculats en estes ensenyances.  
  
Cent vint-i-dos  
Se suprimixen les disposicions finals primera, segona, tercera i quarta.  
  
Cent vint-i-tres  
S'introduïx una disposició final amb la redacció següent:  
«Disposició final  
Els presents Estatuts de la Universitat Miguel Hernández d'Elx entraran en vigor l'endemà de la seua publicació en el Diari Oficial de la Comunitat Valenciana».


Còpia Permalink ELI